Bank pusat hadapi cabaran turunkan inflasi, kata IMF

Menurunkan inflasi merupakan cabaran terbesar dan segera yang dihadapi oleh bank-bank pusat dalam ekonomi pasaran maju dan sedang pesat membangun, menurut Pengarah Urusan IMF Kristalina Georgieva pada Khamis.
"Kita melihat bank pusat mengetatkan dasar monetari untuk memulihkan kestabilan harga. Walaupun secara umumnya terdapat persetujuan dalam kalangan bank pusat bahawa dasar monetari harus kekal di landasan, cabaran yang berkaitan dengan cara mengurus kitaran pengetatan monetari tetap terbuka," lapor Agensi Anadolu memetik Georgieva pada Persidangan Penyelidikan Tahunan Jacques Polak ke-23 di Washington, D.C.
Bagi menurunkan rekod inflasi yang meningkat ke paras tertinggi dalam tempoh lebih 40 tahun di sesetengah negara, bank pusat ekonomi utama telah memulakan kitaran pengetatan monetari secara agresif.
Rizab Persekutuan AS menaikkan kadar faedah penanda arasnya sebanyak 375 mata asas atau 3.75% sejak Mac manakala Bank of England menaikkan kadar faedah sebanyak 75 mata asas, kenaikan tunggal terbesar sejak 1989, yang merupakan kenaikan kelapan berturut-turut.
Walaupun berlaku pengetatan monetari yang agresif, inflasi pengguna tahunan di AS meningkat 7.7% pada Oktober manakala inflasi di UK melonjak 10.1% pada September.
"Inflasi berada pada paras tertinggi, kenaikan harga makanan dan tenaga, gangguan rantaian bekalan yang berterusan dan pendedahan kepada hutang yang semakin meningkat. Kedudukan kewangan semakin ketat manakala aliran modal dan turun naik kadar pertukaran asing turut meningkat secara mendadak.
“Ini sangat membimbangkan bagi negara berpendapatan rendah dan sederhana yang berhadapan dengan semua cabaran ini dan ditambah pula dengan kekangan pembiayaan dan akses terhad kepada pasaran," kata Georgieva.
Ketua IMF itu berkata keutamaan sepatutnya adalah untuk melindungi isi rumah yang terdedah akibat kesan kenaikan harga makanan dan bahan api, dan dasar fiskal tidak seharusnya meningkatkan lagi inflasi dan mengenepikan keputusan dalam dasar monetari.


DAP berdepan kekangan sokongan ketika janji PRU14 tidak ditepati

DAP dilihat sudah mencapai had keupayaannya dalam meraih sokongan dan bilangan kerusi yang boleh dimenangi pada Pilihan Raya Umum ke-15 (PRU15), dalam tempoh beberapa minggu akan datang, ketika cakap-cakap tentang sokongan undi Cina kepada parti itu makin berkurangan akibat gagal memenuhi janji-janji pilihan raya sebelum ini.
Pada PRU14, DAP berjaya memenangi 42 dari 47 kerusi yang ditandinginya, berikutan gelombang sentimen anti kerajaan yang melanda seluruh negara berikutan skandal besar 1MDB di mana berbilion diselewengkan daripada badan pelaburan negara itu.
Malahan, DAP turut mengekalkan kerusi dimenanginya selepas Langkah Sheraton berlaku pada 2020 yang menyaksikan kejatuhan kerajaan Pakatan Harapan (PH).
Bagi penganalisis politik Liew Wui Chern, kerusi yang disandang DAP adalah di kawasan yang mempunyai bilangan pengundi Cina yang agak tinggi.
"DAP memenangi kerusi-kerusi ini," kata Liew, dari Kolej Universiti Tunku Abdul Rahman kepada MalaysiaNow.
“Namun ia tidak boleh menyumbang kerusi lagi. Parti itu sudah capai hadnya dari segi undi dan kerusi yang ada majoriti Cina."
Menurut Liew, jika ingin menyumbang lebih banyak menjangkaui bilangan kerusi tradisinya, DAP perlu menumpukan perhatiannya ke kawasan campuran atau kerusi lain yang ada majoriti Melayu.
Malahan, katanya, sokongan terhadap DAP juga mungkin merosot di kerusi-kerusi yang dimenanginya.
Seorang bekas ahli politik kanan DAP yang bercakap dengan MalaysiaNow berkata parti itu kini berada pada tahap yang lebih lemah berbanding sebelum ini.
“DAP semakin kehilangan sokongan daripada kaum Cina berhubung isu pembiayaan Kolej Universiti Tunku Abdul Rahman (TAR UC),” katanya merujuk kepada langkah kerajaan PH yang mengurangkan peruntukan institusi itu sebanyak lebih 80% pada 2020, daripada RM5.5 juta kepada RM1 juta.
Bekas ahli politik itu juga memetik kegagalan PH menepati ikrar pilihan raya pada 2018 untuk mengiktiraf Sijil Peperiksaan Bersepadu (UEC) bagi kemasukan ke institusi pengajian tinggi awam, yang menurutnya memberikan "tamparan hebat" kepada DAP.
“Bagi orang Cina, pendidikan sangat dekat di hati mereka,” katanya yang enggan namanya disiarkan.
"Ketika DAP berkuasa, mereka tidak dapat laksanakan.”
Bayangan 'Dinasti Lim'
Susulan pembubaran Parlimen yang diumumkan Perdana Menteri Ismail Sabri Yaakob pada 10 Oktober, PRU15 mesti diadakan dalam tempoh dua bulan akan datang.
Selain daripada cabaran yang akan dihadapi semasa tempoh pilihan raya, DAP juga perlu keluar dari bayangan “Dinasti Lim”, merujuk Lim Kit Siang dan anaknya Lim Guan Eng yang menguasai kepimpinan tertinggi parti sejak beberapa dekad lalu.
Kit Siang bersara daripada politik pada Mac lalu, sementara Guan Eng melepaskan jawatan sebagai setiausaha agung selepas berkhidmat selama tiga penggal.
Jawatannya digantikan oleh Ahli Parlimen Seremban Anthony Loke Siew Fook, sementara Guan Eng dilantik menjadi pengerusi DAP.
Ketika dilantik, Loke berkata pelantikannya adalah permulaan "3G" atau generasi ketiga.
"Generasi pertama ialah Lim Kit Siang, generasi kedua Lim Guan Eng, yang masih berada di jawatankuasa eksekutif pusat bagi memimpin kami dan memberi ruang kepada pemimpin 3G seperti saya, Gobind Singh Deo, Steven Sim dan lain-lain untuk bersama-sama memimpin parti dalam mengharungi cabaran yang mendatang," katanya.
Memandangkan tempoh masa terhad sebelum PRU15 diadakan, bekas ahli politik DAP itu berkata ia akan menjadi "tugas berat" bagi parti itu dalam melaksanakan peralihan kepimpinan ini.
“Dengan mengandaikan ia dapat keluar dari bayangan Dinasti Lim, kepimpinan baru masih menghadapi masalah untuk meredakan kemarahan masyarakat Cina berhubung isu TAR UC,” katanya.
Beliau juga mempersoalkan pencapaian DAP selepas kembali menduduki kerusi pembangkang, mengatakan parti itu hanya menggunakan isu 1MDB dalam meraih sokongan.
Beliau juga memetik memorandum persefahaman (MoU) yang ditandatangani antara Ismail dan PH pada September tahun lalu, menyifatkan langkah itu sebagai "pembunuh utama" DAP.
"MoU itu adalah pembunuh utama bagi DAP dan PH," katanya.
"Anda tandatangan MoU untuk sokong kerajaan, dan anda kutuk kerajaan pada masa yang sama. Anda juga kutuk Bajet 2022, dan selepas itu undi mereka.
"Ia tak masuk akal."
Dalam pada itu, Liew berkata PH dan DAP mesti berusaha untuk menyingkirkan apa yang disifatkannya sebagai "politik orang lama", terutama dalam usahanya meraih sokongan pengundi baru.
“Dari situ, ia akan beri pendedahan kepada Loke," katanya.
"Pupuk sokongan pengundi baru, dan buktikan DAP sudah berbeza sekarang."


Projek ‘Forest City’ hanyalah propaganda PH untuk jatuhkan BN, kata Najib

Najib Razak mendakwa projek pembangunan Forest City yang diperkenalkan pada 2006 di Johor Bahru dijadikan sebagai alat propaganda oleh Pakatan Harapan (PH) untuk menjatuhkan kerajaan Barisan Nasional (BN) pada Pilihan Raya Umum ke-14 (PRU14).Ketika berucap pada Forum Ekonomi China Sedunia (WCEF) di Petaling Jaya hari ini, ahli Parlimen Pekan itu turut menyelar PH kerana mengubah pendirian terhadap projek tersebut yang dikatakan memberi impak positif kepada negara.Beliau berkata, sebelum PRU144 pada 2018, Dr Mahathir Mohamad membuat tuduhan bahawa kerajaan BN menggadaikan kedaulatan negara kepada China serta menawarkan 700,000 kerakyatan kepada warga China untuk berpindah ke Forest City.“Jelas sekali ini adalah penipuan melampau dan bersifat perkauman. Beliau (Mahathir) juga berjanji untuk membatalkan projek itu sekiranya mereka mengambil alih kuasa selepas PRU-14,” katanya.“Bagaimanapun, selepas pilihan raya 2018, beliau mengubah pendiriannya, tiba-tiba mengatakan, projek Forest City menyumbang kepada kerajaan, menghasilkan peluang pekerjaan, mempromosi pemindahan teknologi dan inovasi dan memanfaatkan pertumbuhan ekonomi negara.”Ini merupakan kemunculan pertama Najib di forum terbuka selepas Mahkamah Rayuan mengekalkan sabitan bersalah Mahkamah Tinggi terhadapnya pada awal bulan ini.Mahkamah Rayuan menolak rayuan Najib terhadap sabitan dan hukumannya bagi beberapa pertuduhan melibatkan kira-kira RM42 juta dana SRC International, mengekalkan keputusan Mahkamah Tinggi tahun lalu yang mendapati bekas perdana menteri itu bersalah bagi tujuh pertuduhan pecah amanah (CBT), pengubahan wang haram dan salah guna kuasa.Panel tiga hakim diketuai Abdul Karim Abdul Jalil menyampaikan penghakiman secara sebulat suara pada 8 Disember.Karim bersama hakim Has Zanah Mehat dan Vazeer Alam Mydin turut berkata tindakan Najib berhubung dana RM42 juta SRC International bukan sesuatu tindakan demi kepentingan negara, sebaliknya memalukan negara.Mengulas lanjut, Najib turut meluahkan rasa kecewa apabila menyatakan Mahathir hadir majlis penyerahan sijil penghargaan kepada syarikat yang membangunkan projek Forest City.“Bayangkan, daripada (tuduhan) menjual kedaulatan negara bertukar kepada penyerahan penghargaan dalam tempoh setahun,” tambahnya.Selain itu, Najib turut mendakwa, pengambilalihan pentadbiran PH menjejaskan keyakinan pelabur China terutama apabila projek ECRL dan dua projek berkaitan minyak dan gas yang dirancang oleh negara itu telah ditangguh.Beliau berkata, perkara ini dapat dilihat menerusi aliran masuk pelaburan langsung asing (FDI) yang mencatatkan penurunan kepada RM30.7 bilion pada 2018 berbanding RM40.4 bilion pada tahun sebelumnya – tahun terakhir pentadbiran kerajaan BN.“Pada 2019, aliran FDI meningkat kepada RM32.4 bilion, namun masih rendah berbanding pencapaian 2017.”“Sekali lagi ia mencatatkan trend penurunan pada 2020 apabila aliran masuk bersih menyusut kepada RM14.6 bilion, merosot 55% berbanding 2019 dan merupakan angka terendah sejak 2009,” katanya.Tambah beliau, walaupun projek ECRL disambung semula menerusi syarat yang diperbaharui, kerajaan PH juga mengambil pendirian yang berbeza apabila mengakui pelaburan dan keupayaan teknologi dari China menawarkan peluang kepada pembangunan ekonomi negara.


Satu lagi pusat beli-belah di Petaling Jaya catat kes positif Covid-19

Sebuah lagi pusat beli-belah ternama di Petaling Jaya mengumumkan kes jangkitan Covid-19 beberapa jam selepas pusat beli-belah 1 Utama mengumumkan perkara yang sama.Paradigm Mall dalam satu kenyataan memaklumkan seorang kakitangan di premis Brands Outlet disahkan positif wabak berkenaan.Pekerja tersebut dikatakan sedang menerima rawatan di salah sebuah hospital kerajaan.Susulan itu, premis berkenaan sedang menjalani proses sanitasi dan kakitangan dikehendaki menjalani ujian saringan serta pengasingan diri.“Keselamatan dan kesihatan kakitangan serta pembeli tetap menjadi keutamaan kami. Oleh itu, semua maklumat mengenai Covid-19 akan dikongsi dengan cepat dan tepat. Kami mohon maaf atas kesulitan yang berlaku,” tulis kenyataan itu.Hari ini, Ketua Pengarah Kesihatan Dr Noor Hisham Abdullah mengumumkan sebanyak 432 kes baru jangkitan Covid-19 menjadikan kes terkumpul sebanyak 12,813 kes.


PM akui wujud kelemahan pengurusan banjir

Perdana Menteri Ismail Sabri Yaakob tidak menafikan terdapat kelemahan dalam pengurusan banjir terutamanya di Selangor dan ia akan ditambah baik dari semasa ke semasa.Beliau berkata tanggungjawab pengurusan bencana banjir bukan setakat kerajaan Persekutuan tetapi kerajaan negeri dan pihak berkaitan setiap daerah memainkan peranan penting.“Saya tidak menafikan (kelemahan) dan akan menambah baik pada masa akan datang. Tanggungjawab banjir bukan setakat kerajaan persekutuan tetapi kerajaan negeri dan frontliners adalah daerah-daerah.“Agensi Pengurusan Bencana Negara (Nadma) hanya koordinator. Kalau dianggap kelemahan koordinasi saya tidak membela sesiapa dalam keadaan begini, bagi saya semua perlu dipertanggungjawabkan,” katanya kepada pemberita selepas melawat mangsa banjir di Dewan Besar D’Sury.Sementara itu, Ismail berkata semasa mesyuarat secara maya bersama menteri besar negeri-negeri lain pagi tadi, beliau dimaklumkan kesiapsiagaan banjir di Terengganu, Kelantan dan Pahang teratur kerana situasi banjir sering berlaku di negeri tersebut.“Namun berbeza di Selangor, bencana yang menimpa negeri itu adalah di luar jangkaan. Cuma di Selangor ada masalah. Kita transparent (telus) dari segi ini dan saya tidak mahu melindungi sesiapa… Di negeri lain, pantai timur, banjir telah jadi seperti acara tahunan.“Jadi semua persiapan sudah dibuat termasuk dengan data lengkap… hanya menunggu untuk buka PPS atau tidak sahaja, kedua PPS dikenal pasti dan sudah ada, setiap tahun semua akan pindah ke tempat yang sama,” katanya.Beliau berkata peraturan membuka pusat operasi bencana mempunyai prosedur operasi standard yang perlu dipatuhi iaitu apabila sebuah rumah terjejas, wajib membuka bilik gerakan.Katanya di Selangor bukan satu rumah terjejas tetapi semua terkesan banjir dan mangsa berpindah secara serentak terutamanya di daerah Petaling dan Shah Alam.“Saya tidak menyalahkan netizen membuat aduan, saya berterima kasih kerana terus mengadu kepada saya,” katanya.


Pengangkutan percuma selama sebulan di semua perkhidmatan RapidKL

Perkhidmatan pengangkutan awam di bawah perkhidmatan RapidKL akan disediakan secara percuma selama sebulan bermula hari ini, sempena pelancaran MRT Laluan Putrajaya Fasa Satu.Perdana Menteri Ismail Sabri Yaakob berkata perkhidmatan percuma itu boleh didapati melalui perkhidmatan RapidKL termasuk MRT, LRT, BRT, Monorel dan bas.Bercakap pada majlis pelancaran di Kuala Lumpur hari ini, Ismail berkata pembukaan laluan MRT Putrajaya bakal menyaksikan penumpang harian melebihi 104,000 orang.Menurutnya, laluan baru itu dijangka akan mencetus dan merancakkan semula pembangunan di kawasan-kawasan yang lama atau yang belum dibangunkan di sepanjang laluan itu. “Kemudahan laluan MRT Putrajaya ini, misalnya akan terus menjadi pemangkin ke arah mengeratkan hubungan antara komuniti penduduk terutamanya yang tinggal berdekatan dengan jajaran. “Rakyat juga akan lebih mudah bergerak dan berulang-alik ke tempat kerja, bersosial dan mengakses kemudahan awam yang lain.
 “Melalui pembukaan laluan ini, kerajaan yakin kawasan sepanjang jajaran seperti Jinjang, Sungai Buloh, Kepong dan Bandar Sri Damansara akan membangun lebih pesat, setara dengan kawasan-kawasan di bandar lain.”


Jho Low salahkan Najib dalam skandal kewangan 1MDB

Ahli perniagaan dalam buruan Low Taek Jho menyalahkan bekas perdana menteri Najib Razak dalam skandal kewangan berbilion ringgit 1Malaysia Development Berhad (1MDB) yang dianggap sebagai skandal kewangan terbesar dunia.Dokumentari penyiasatan khas Al Jazeera berjudul “Jho Low: Hunt For A Fugitive” melaporkan percubaan terdesak ahli perniagaan yang dikenali sebagai Jho Low itu untuk merundingkan perjanjian dengan kerajaan Malaysia dan mengelakkan dirinya daripada masuk penjara kerana skandal kewangan 1MDB.Dokumentari dikendalikan wartawan Mary Ann Jolley memaparkan rakaman perbualan telefon Jho Low dengan pihak berkuasa Malaysia dari Mei hingga November 2018 ketika beliau berusaha membuat perjanjian dengan kerajaan Pakatan Harapan (PH) pimpinan Dr Mahathir Mohamad.“Saya tidak dapat untuk sekurang-kurangnya bertemu dengan orang, tetapi sekarang saya berada dalam keadaan terkurung.“Saya tidak mempunyai kuasa untuk membuat keputusan. Ini adalah fakta yang cukup diketahui bahawa … semua kelulusan mesti dipersetujui oleh menteri kewangan,” kata Low dalam perbualan itu merujuk kepada Najib yang juga merupakan menteri kewangan sebelum Barisan Nasional (BN) dikalahkan pada Pilihan Raya Umum ke-14 (PRU14) pada Mei 2018.Low mengatakan tidak melakukan sebarang kesalahan walaupun membelanjakan sejumlah besar wang untuk membeli hartanah, jet peribadi, kapal persiaran mewah dan barang kemas.“Saya tidak percaya ada kesalahan,” kata Low dalam rakaman perbualan itu.“Semua ini pastinya adalah pinjaman, secara langsung atau tidak langsung, tetapi, akhirnya, saya rasa sudah tiba masanya, kami ingin membantu mengembalikan aset ini sebagai balasan untuk bekerjasama dan dapat meneruskan kehidupan tanpa, anda tahu, dibicarakan.“Saya ingin anda sampaikan jika mungkin kepada Mahathir bahawa saya benar-benar percaya bahawa perubahan dalam kerajaan memberikan peluang yang nyata untuk menyelesaikan isu-isu berkaitan 1MDB ini.“Saya komited untuk mencapainya.”Low kemudiannya mendakwa lebih setengah bilion dolar wang 1MDB dibelanjakan bagi membeli barang kemas isteri Najib, Rosmah Mansor.Low turut mendakwa terdapat banyak lagi barang kemas dibelikan untuk Rosmah walaupun sebelum ini Jabatan Kehakiman (DoJ) Amerika Syarikat (AS)memperincikan pembelian Low untuk berlian merah jambu bernilai AS$27 juta.“Bernilai lebih setengah bilion dolar. Itu jumlah yang sangat besar,” kata Low merujuk kepada nilai barang kemas yang tidak pernah didedahkan sebelum ini.Pada 28 Julai lalu, mahkamah menjatuhkan hukuman penjara selama 12 tahun dan didenda sebanyak RM210 juta terhadap Najib atas kesalahan pecah amanah, salah guna kuasa dan pengubahan wang haram yang berkaitan dengan RM42 juta dari SRC International Sdn Bhd.


Sempadan Israel-Lubnan pula berdepan konflik selepas pertempuran di Baitulmaqdis

Serangan peluru berpandu dari Lubnan yang mengenai kawasan terbuka di Israel hari ini, mengundang serangan balas di mana tentera Israel mula menyasarkan kawasan serangan itu dilancarkan.Pertembungan yang jarang berlaku di kawasan sempadan Israel-Lubnan tercetus susulan pertempuran sejak dua minggu lalu antara rakyat Palestin dan polis Israel di sekitar Masjid Al-Aqsa di Baitulmaqdis, ia telah membangkitkan kemarahan negara Arab dan kebimbangan antarabangsa.Sebelum ini, kumpulan kecil rakyat Palestin di Lubnan melakukan serangan rambang ke kawasan Israel.Di Twitter, tentera Israel memberitahu tiada siren dibunyikan dan tiada amaran diisytiharkan di utara negara itu ketika serangan peluru dilancarkan.Sistem pertahanan anti peluru berpandu Israel juga tidak dapat memintas serangan berkenaan selepas mendapati ia menyasarkan kawasan yang tidak berpenghuni.Tentera Israel menjelaskan, sebagai tindak balas kepada, artileri Israel “telah menyasarkan kawasan tapak pelancar serangan itu”.Sempadan utara Israel sunyi daripada sebarang konflik terutama sejak perang 2006, yang menyaksikan pertempuran Israel dengan kumpulan Hizbullah di Lubnan.


94.8% dewasa, 58.8% remaja lengkap divaksinasi

Sebanyak 22,191,734 atau 94.8% kadar populasi dewasa di negara ini sudah lengkap menerima vaksin Covid-19 setakat 11.59 malam tadi (26 Oktober), menurut data kementerian kesihatan (KKM) menerusi laman CovidNow.Sejumlah 97.5% atau 22,830,806 individu bagi populasi dewasa pula telah menerima sekurang-kurangnya satu dos vaksin.Sejumlah 181,160 dos suntikan vaksin telah diberikan semalam melibatkan 136,290 suntikan dos lengkap dan 22,178 menerima suntikan dos pertama menjadikan jumlah kumulatif vaksin bagi Program Imunisasi Covid-19 Kebangsaan (PICK) kini meningkat kepada 49,434,613.Setakat semalam juga, sebanyak 1,851,024 atau 58.8% individu bagi golongan remaja berusia 12 hingga 17 tahun telah lengkap divaksin manakala 82% atau 2,581,280 individu telah menerima sekurang-kurangnya satu dos vaksin.Selain itu, sejumlah 22,692 dos penggalak vaksin Covid-19 (booster) diberikan semalam menjadikan jumlah kumulatif kini sebanyak 146,469.


FamilyMart henti jual minuman alkohol di 360 kedainya sejak Mac

FamilyMart Malaysia menghentikan penjualan minuman alkohol di semua 360 kedainya bagi memberikan keyakinan tambahan kepada para pelanggannya.
Pengarah Urusan QL Maxincome Sdn Bhd Chia Lik Khai berkata usaha berkenaan dilaksanakan sejak Mac lepas dalam memastikan pelanggan berbelanja dan menjamu selera tanpa was-was di premis mereka.
“Minuman alkohol adalah penyumbang kecil dalam perniagaan kami setakat ini. Jadi, kami menjangkakan kesannya adalah amat minimum dan kami menumpukan perbelanjaan kepada makanan dan minuman untuk menampung jualan,” katanya.
Beliau berkata demikian selepas Majlis Pengumuman produk FamilyMart Malaysia iaitu FamiCafé di Menara U, di sini yang mendapat pensijilan halal pertama oleh Jabatan Kemajuan Islam Malaysia (Jakim), menjadikan kafe kedai serbaneka pertama di Malaysia menerima pengiktirafan itu.
Chia berkata konsep yang disahkan halal ini menyajikan minuman dan makanan yang sedia untuk dimakan termasuk oden, snek panas seperti chiki katsu rangup dan sosej (corndog), serta sofuto.
Katanya sehingga kini terdapat 16 FamiCafé di Malaysia, dengan sasaran untuk membuka 50 FamiCafé menjelang akhir tahun ini selain menyasarkan status halal untuk 300 FamiCafé menjelang 2025.
Selari dengan usaha berterusan dalam memastikan para pelanggan berbelanja dan menjamu selera tanpa was-was, Chia berkata FamilyMart akan menjalani audit halal secara berperingkat mengikut panduan Jakim dan prosesnya telah bermula di dua kedai lain yang terletak di sekitar Lembah Klang.
Selain itu katanya pusat penyediaan makanan FamilyMart Malaysia yang dikendalikan oleh QL Kitchen telah diiktiraf halal oleh Jakim sejak 2019 dan setakat 30 April lepas, 172 produk makanan jenama FamilyMart didaftarkan halal di portal halal rasmi Jakim.
Dalam  pada Chia berkata, FamilyMart kini sedang mengenal pasti lokasi bersesuaian untuk memenuhi permintaan pelanggan di pantai timur Semenanjung dan menyasarkan 20 cawangan akan dibuka menjelang akhir 2023 di kawasan itu dengan beberapa cawangan sudah dibuka di Kuantan, Pahang.
Dalam pada itu, bagi berterusan menambah keselesaan pelanggan, FamiCafé FamilyMart di Menara U kini mempunyai kios layan diri yang membolehkan pelanggan memesan produk menggunakan servis e-dompet atau kad kredit kegemaran masing-masing dengan kios layan diri akan diperkenal di FamiCafé yang lain secara beransur-ansur.
QL Maxincome Sdn Bhd merupakan pemegang francais kafe kedai serbaneka FamilyMart Malaysia.


Banjir kilat landa KL

Beberapa kawasan di sekitar Kuala Lumpur dilanda banjir kilat susulan hujan lebat di ibu negara petang tadi.Perkembangan itu turut disahkan oleh Agensi Pengurusan Bencana Negara (Nadma) yang mengeluarkan amaran rebut petir hari ini.“Sehingga jam 5 petang, Nadma ingin mengesahkan kejadian banjir kilat yang melanda beberapa kawasan di Lembah Klang,” akta agensi itu dalam satu hantaran di Facebook.Antara kawasan yang dilaporkan terjejas akibat banjir kilat termasuk Kuchai Lama, Pudu, Bukit Jalil, dan Ampang.Nadma turut memaklumkan kawasan pusat bandar seperti Dang Wangi, Jalan Sultan Ismail, Jalan Ampang, Jalan Raja Laut, Jalan Kia Peng dan Raja Chulan turut dinaiki air.Warga maya turut dilihat berkongsi gambar, video dan laporan yang memaparkan lebuh raya yang dinaiki air di sekitar kawasan terlibat.Antara video yang dilihat beberapa orang terperangkap dalam kereta yang ditenggelami air cuba menyelamatkan diri.Lebuhraya Pantai Baharu (NPE) dalam satu ciapan Twitter memaklumkan bahawa Terowong Kuchai telah ditutup sejak jam 4.20 petang tadi sambil menasihatkan pengguna lebuh raya mencari laluan alternatif.“Penutupan penuh Terowong Kuchai disebabkan banjir kilat. Sila guna laluan alternatif. Ikuti arahan anggota bertugas dan papan tanda keselamatan.“Untuk bantuan, sila hubungi talian infoline di 1-300-88-1010.”


98% pekerja sektor pembuatan divaksin menerusi Pikas

Lebih 98% pekerja di dalam industri pembuatan yang berdaftar di bawah Program Imunisasi Industri Covid-19 Kerjasama Awam-Swasta (Pikas) telah menerima sekurang-kurangnya dos pertama suntikan vaksin wabak tersebut.Menteri Kanan Perdagangan Antarabangsa dan Industri Mohamed Azmin Ali berkata Pikas mencatat prestasi yang amat baik dan membantu menyokong mempercepatkan kadar vaksinasi rakyat Malaysia.“Walaupun jumlah tenaga kerja dalam sektor pembuatan di dalam negara adalah lebih kurang 2.2 juta orang, namun harus diingat sebahagiannya telah mengambil suntikan di bawah Program Imunisasi Covid-19 Kebangsaan (PICK) dan juga secara ‘walk-in’ (jumpa terus).“Jadi daripada sejumlah 900,000 lebih yang dijadualkan untuk mendapatkan suntikan di bawah Pikas, lebih 98% telah disuntik dan ini satu pencapaian yang cukup baik,” katanya kepada pemberita selepas menziarahi empat beradik yang menjadi yatim piatu selepas kehilangan ibu bapa serta nenek mereka akibat Covid-19 di Kampung Melayu Sri Gombak semalam.Azmin berkata kementeriannya menyasarkan untuk melengkapkan proses imunisasi kepada pekerja industri di bawah Pikas selewat-lewatnya pada penghujung bulan ini dan melihat kepada prestasi program itu, beliau yakin ia akan dapat dicapai.Katanya, justeru pada mesyuarat jemaah menteri baru-baru ini, beliau telah memohon kepada kementerian sains, teknologi dan inovasi (Mosti) dan kementerian kesihatan supaya dapat menambah bekalan vaksin bagi program tersebut memandangkan sebahagian besar daripada pusat pemberian vaksin yang dibina oleh syarikat-syarikat menghadapi kekurangan bekalan.“Saya telah mendapat jaminan daripada Dr Adham Baba (menteri Mosti) bahawa mulai bulan ini bekalan vaksin untuk Pikas akan dipertingkatkan,” katanya.Beliau berkata mempercepatkan proses vaksin Covid-19 dalam kalangan pekerja industri adalah amat penting kerana sektor pembuatan merupakan tulang belakang kepada pertumbuhan ekonomi negara.“Berbeza dengan sektor lain, pekerja-pekerja industri terpaksa bekerja di tempat kerja, mereka perlu berada di lokasi, mereka tidak boleh bekerja di rumah, maka mereka terdedah kepada kemungkinan penularan Covid-19.“Sebab itu saya mahu pekerja-pekerja ini dilindungi, diberi perhatian dan keutamaan untuk mendapat suntikan vaksin supaya mereka lebih selamat dan terjamin bukan sahaja dari segi kesihatan tetapi kita dapat meningkatkan produktiviti negara,” katanya.Terdahulu, Azmin menyantuni Mohamad Faiz Yusni, 16, Nur Sofiya, 14, Nur Syazwani, 10 dan Mohamad Fadhil, 9, yang kini tinggal bersama datuk mereka berusia 70 tahun dan mengalami masalah jantung, Mursal Khatip.Ibu mereka, Salawati Mursal, 41, meninggal dunia di Hospital Kuala Lumpur pada 12 Ogos lepas disusuli nenek mereka, Rasmi Suun, 68, pada 19 Ogos dan bapa mereka, Yusni Ibrahim, 54, pada 30 Ogos, kedua-duanya meninggal dunia di Hospital Selayang.Mengulas mengenai lawatan itu, Azmin yang juga ahli Parlimen Gombak berkata selain pendidikan, keempat-empat mereka bersama datuk juga akan diberi perhatian terhadap soal kesihatan.“Bersama saya pegawai dari Jabatan Kebajikan Masyarakat dan pihak masjid, kami akan menjaga kebajikan anak-anak ini dan datuk mereka… saya telah bagi jaminan kepada mereka bahawa soal pendidikan akan menjadi keutamaan bagi kita.“Sebagai kerajaan prihatin, kita sentiasa peduli dan memastikan kebajikan keluarga dan waris diberi perhatian termasuklah kepada mana-mana keluarga yang memerlukan dan terkesan akibat Covid-19,” katanya.


Vaksinasi harian catat rekod baru tertinggi

Kadar pemberian vaksin harian negara menerusi Program Imunisasi Covid-19 Kebangsaan (PICK) mencatatkan rekod tertinggi semalam iaitu sebanyak 521,923 dos.Sebelum ini, jumlah pemberian vaksin harian tertinggi adalah 507,050 dos yang dicatat pada 22 Julai.Jawatankuasa Khas Jaminan Akses Bekalan Vaksin Covid-19 (JKJAV) menerusi laman Twitter memaklumkan, daripada jumlah yang dicatat semalam, seramai 333,621 individu menerima dos pertama manakala 188,302 mendapat dos kedua.Selangor merupakan negeri paling banyak memberikan suntikan iaitu 130,187 dos, diikuti Kuala Lumpur (85,647), Sarawak (38, 977 dos) dan Perak (32,311).Secara kumulatifnya, JKJAV berkata sebanyak 17,839,476 dos sudah diberikan kepada penduduk di negara ini setakat ini, yang meliputi 12,131,329 dos pertama dan 5,708,147 dos kedua.


Bella baring di lantai tanpa alas, melecur di leher, kata saksi

Seorang saksi memberitahu Mahkamah Sesyen bahawa beliau nampak remaja perempuan sindrom down yang dikenali sebagai Bella baring di lantai bilik dobi di sebuah kondominium di Wangsa Maju tanpa dialas dengan selimut dan tilam selain terdapat kesan lecur pada leher mangsa.Pegawai penyelidik undang-undang di sebuah firma guaman Suhana Zam, 40, berkata ketika itu, beliau ingin membuang sampah di bahagian bilik dobi tersebut pada kira-kira 4 pagi.“Pada hari itu, saya telah melakukan kerja-kerja pejabat hingga jam 4 pagi. Semasa hendak membuang sampah, saya tidak membuka lampu.“Saya tersepak Bella yang sedang baring di lantai bilik dobi dan saya terkejut serta tergamam kerana itu kali pertama saya melihat Bella berada dalam keadaan tersebut,” kata saksi pendakwaan kelapan itu berkata demikian semasa pemeriksaan utama oleh timbalan pendakwa raya Nor Azizah Mohamad pada perbicaraan kes pengasas Rumah Bonda Siti Bainun Ahd Razali.Nor Azizah: Kamu tersepak Bella dan apa tindakan kamu?Suhana: Bella baring mengiring sebelah kiri, dia mengerekot, saya terlanggar tapi dia tidak terkejut pun. Saya terhenti 10 hingga 15 saat, saya pandang dia, saya tidak percaya (dengan) apa yang saya lihat.“Lepas itu saya tutup dan kunci pintu, lampu ditutup dan masuk bilik untuk tidur. Saya cuba tidur tetapi tidak boleh sebab terbayangkan keadaan Bella.“Ketika itu, kakak Haiza tidur sebelah saya dan saya cakap kepadanya ‘akak tahu Bella tidur di mana?’ namun saya tidak memberitahunya sebab ketika itu, Syahirah ada bersama kami,” katanya.Suhana berkata beliau menyaksikan insiden itu ketika menghadiri majlis sambutan Hari Raya bersama Siti Bainun serta penghuni unit kondominium tersebut dengan kakak angkatnya Haiza pada 21 Mei 2021.“Saya tiba di sana dalam tengah hari dan merancang untuk duduk selama dua hari. Apabila saya masuk ke tempat itu, saya nampak Bella berdiri di tepi dinding menghadap meja makan dan terdapat kecederaan pada leher Bella iaitu kulitnya melecur serta merah-merah,” katanya sambil memaklumkan semasa jamuan Hari Raya itu, Bella berdiri di tepi peti ais dan hanya memakai kemeja T serta seluar.“Ketika itu, Siti Bainun menyuruh seorang penghuni rumah yang dikenali sebagai Aida menukar pakaian Bella selepas Kak Haiza memanggil Bella untuk menyertai sesi bersalaman di ruang tamu… Saya dengar Siti Bainun cakap betulkan butang baju tu, bagi tinggi sikit nanti orang nampak kata saya dera pula,” katanya sambil menambah mangsa kelihatan ceria dan tersenyum apabila dapat turut serta dalam sesi bersalaman itu.Saksi itu juga berkata beliau ada bertanya kepada Siti Bainun mengenai kecederaan Bella dan tertuduh memaklumkan bahawa mangsa “main simbah-simbah air panas” dengan adik-beradiknya.Nor Azizah: Siapakah yang dikatakan adik-beradik Bella?Suhana: Aida dan Balqis tidak termasuk Yasmin, itu yang saya tahu. Saya cakap pada Siti Bainun takkan kau biar budak-budak bergaduh macam itu dan Siti Bainun menjawab ‘Saya tidak boleh nak buat apa sebab Aida kalau dah marah, hilang akal.’Semasa tidur di kondominium itu pada April 2021, Suhana berkata Bella berdiri di tepi dinding dan kelihatan tidak ceria, bermuka masam serta tidak berani memandang ke arahnya namun beliau tidak berkata apa-apa dan hanya menonton televisyen.Disoal Nor Azizah berapa lama Bella berdiri di lokasi tersebut dan Suhana menjawab: Saya sampai di kondominium itu lebih kurang 9 malam dan masa saya sampai, Bella sudah berada di situ. Apabila saya nak masuk tidur pada pukul 12 tengah malam, Bella masih di situ. Saya nampak Bella sedih, takut, tidak bercakap dan hanya pandang lantai.Nor Azizah: Kamu ada bertanya kepada Siti Bainun kenapa Bella begitu?Suhana: Bella kena denda tetapi saya tidak tanya Siti Bainun, Bella didenda sebab apa.Nor Azizah: Kamu tidur di kondo itu berapa malam?Suhana: Saya tidur hanya semalam tapi Siti Bainun ajak saya ke rumah Zurianty kerana ada sambutan hari jadi Jane iaitu seorang daripada kanak-kanak di bawah jagaan Siti Bainun dan Bella tidak ikut serta ditinggalkan seorang diri di kondominium tersebut.Saksi itu berkata beliau juga pernah melihat Bella berdiri di tempat sama lebih sepuluh jam semasa ke kondominium tersebut untuk berbuka puasa dengan Siti Bainun di sebuah restoran di Chow Kit selain memaklumkan tertuduh telah memberikan kertas dan pensel untuk Bella melukis dari pagi sampai ke malam.“Saya rasa keadaan itu tidak selesa dan saya lihat Bella sampai nak tertidur. Balqis kemudian menjerit dan beritahu Bella nak tertidur.“Siti Bainun dari biliknya menjerit kuat gila sambil kata lukis dan Bella kemudian menyambung lukisannya,” kata beliau.Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi.Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.Perbicaraan di hadapan hakim Izralizam Sanusi bersambung 13 Jun ini.


Kes harian lepasi 2,400 jangkitan, 4 lagi terkorban

2,425 kes baru Covid-19 direkodkan hari ini menjadikan jumlah keseluruhan sebanyak 4,547,051 kes.Sebanyak 1,550 pesakit turut dilaporkan sembuh, menjadikan jumlah keseluruhan kes sembuh sebanyak 4,484,284.Ketika ini, 27,026 kes aktif direkodkan, dengan 25,972 atau 96.1% daripadanya sedang menjalani kuarantin kendiri.Dalam pada itu, 4 (0.0%) kes kini berada di pusat kuarantin sementara 1,020 (3.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 30 kes dan 16 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 59% dengan kes Covid-19 merangkumi 6.9%.Empat kes kematian termasuk satu kematian sebelum tiba di hospital dilaporkan menjadikan kes keseluruhan kematian adalah sebanyak 35,741 orang.


Kematian tertinggi hari ini, angka keseluruhan hampiri 3,000

Malaysia merekodkan kematian akibat Covid-19 tertinggi hari ini sebanyak 126 menjadikan jumlah keseluruhan mencecah angka 2,993 – berbaki tujuh untuk mencapai angka 3,000.Angka kematian hari ini mencatat 123 orang warganegara dan tiga lagi warga asing menjadikan kadar kematian akibat Covid-19 dalam negara kepada 0.51%.Sebelum ini angka tertinggi kematian harian adalah sebanyak 98 orang pada 29 Mei lalu.Selangor mendahului negeri lain dalam kes kematian Covid-19 hari ini dengan 29 kes, disusuli Kuala Lumpur (18), Negeri Sembilan (14), Kelantan (12), Johor (11), Kedah (10), Labuan (8), Melaka dan Terengganu (lima masing-masing), Sarawak (4), Pahang (3), Sabah, Putrajaya and Perak (dua masing-masing) and Penang (1).Mangsa tertua adalah seorang wanita berusia 98 tahun di Perak dengan sejarah penyakit angin ahmar, mangsa meninggal dunia di Hospital Raja Permaisuri Bainun di Ipoh.Ia disusuli seorang wanita berusia 95 tahun di Kuala Lumpur dengan sejarah penyakit diabetes dan darah tinggi, mangsa meninggal dunia di Hospital Sungai Buloh.Dua mangsa termuda masing-masing wanita berusia 26 tahun. Mangsa pertama meninggal dunia di Hospital Labuan sementara seorang lagi mangsa meninggal dunia di Hospital Tuanku Jaafar di Seremban.


Kerajaan tidak sembunyikan maklumat insiden pelanggaran LRT

Kementerian pengangkutan (MOT) dan jawatankuasa MOT yang menyiasat mengenai insiden perlanggaran Transit Aliran Ringan (LRT) pada 24 Mei lepas, tidak pernah menyatakan tiada pihak yang boleh dipersalahkan kerana menyebabkan kejadian itu berlaku.Menteri Pengangkutan Wee Ka Siong berkata, tiada apa yang hendak disembunyikan berhubung siasatan insiden berkenaan seperti yang didakwa sesetengah pihak.“Jawatankuasa Siasatan ini adalah jawatankuasa yang ditugaskan untuk menjalankan siasatan, bukannya badan kehakiman. Oleh itu, jawatankuasa ini tiada kuasa untuk menentukan kesalahan ke atas mana-mana pihak.“Sebarang tindakan dalaman/pentadbiran yang hendak diambil terhadap kakitangan yang terlibat dalam insiden ini, hendaklah berlandaskan kepada terma dan syarat yang diperuntukkan di dalam kontrak kerja yang ditandatangani oleh mereka dengan pihak Prasarana masing-masing,” katanya dalam kenyataan menerusi Facebook rasminya semalam.Beliau menjelaskan ungkapan “Tidak bertujuan untuk membuktikan kesalahan atau liabiliti terhadap mana-mana pihak” yang menurutnya bukan bermaksud tiada yang bersalah.Pada 10 Jun, Wee dilaporkan berkata masalah teknikal dan kegagalan komunikasi antara Pusat Kawalan Operasi (OCC) dengan pemandu (hostler), adalah antara punca berlakunya pelanggaran tren LRT laluan Kelana Jaya, 24 Mei lepas.Dalam kejadian 24 Mei lepas, seramai 47 penumpang dilaporkan cedera parah manakala 166 mengalami kecederaan ringan, apabila sebuah tren membawa penumpang dan sebuah tren rosak yang sedang dipandu uji, bertembung di dalam terowong antara stesen LRT Kampung Baru dan KLCC.Wee berkata, dalam menentukan suatu dapatan salah dan tanggungan, proses perundangan sewajarnya perlu dilaksanakan, demi memastikan bahawa prinsip keadilan sejagat turut diberikan kepada mereka yang bertanggungjawab terhadap kejadian pelanggaran LRT terbabit.Katanya, Jawatankuasa Siasatan bukannya ditubuhkan untuk menjatuhkan hukuman, dan MOT tiada kuasa untuk menghakimi apa jua kes.“Ketika saya mengarahkan pembentukan Jawatankuasa Siasatan untuk memeriksa secara terperinci pelanggaran LRT ini, segala rujukan dapatan jawatankuasa itu juga haruslah dijelaskan dalam mencapai misinya. Kami ingin mengelakkan perkara seperti ini berulang pada masa akan datang,” katanya.Wee berkata peranan jawatankuasa itu adalah untuk menentukan faktor dan sebab berlakunya kejadian berkenaan, yang merupakan fungsi utama penubuhan Jawatankuasa Siasatan untuk dilaksanakan dan menyelesaikannya dalam tempoh yang ditentukan.Siasatan dilakukan berdasarkan fakta dan analisa data yang diperoleh dan, atau diberikan kepada jawatankuasa berkenaan secara profesional dengan keutamaannya adalah memastikan kejadian sama tidak berulang.“Saya juga secara peribadi mengunjungi dan menghubungi mangsa-mangsa yang cedera. Kami memandang serius terhadap apa yang menimpa mereka.“Seperti yang saya maklumkan dalam sidang media pada 10 Jun, sebanyak 23 cadangan dibentang dan diterima oleh Kabinet adalah untuk membawa perubahan menyeluruh berhubung prosedur keselamatan dan operasi Rapid Rail Sdn Bhd serta Prasarana Malaysia Berhad, dan akan dilaksanakan dalam jangka masa yang dikemukakan,” katanya.Pada 10 Jun, Wee dilaporkan berkata cadangan penambahbaikan disarankan oleh Jawatankuasa Siasatan itu melibatkan lima cadangan yang perlu dilakukan dalam masa tiga bulan, 11 cadangan dalam masa antara tiga dan enam bulan, dan tujuh penambahbaikan dalam masa lebih dari enam bulan.


Kerajaan tak campur tangan siasatan SPRM terhadap Bersatu, kata Anwar

Perdana Menteri Anwar Ibrahim hari ini menegaskan bahawa Kerajaan Perpaduan pimpinannya tidak mencampuri urusan badan siasatan dan penguatkuasaan termasuk dalam siasatan yang dilakukan Suruhanjaya Pencegahan Rasuah Malaysia (SPRM) terhadap Bersatu.
Dalam sidang media selepas mempengerusikan mesyuarat Kabinet di Putrajaya hari ini, beliau menegaskan bahawa badan siasatan dan penguatkuasaan serta kehakiman kekal bebas untuk menjalankan siasatan masing-masing.
Anwar berkata adalah tidak bertanggungjawab bagi parti pembangkang untuk membuat tuduhan terhadap Kerajaan Perpaduan berhubung isu tersebut.
“Kita tidak ulangi sikap menekan seperti dilakukan dan kita tidak gunakan badan-badan (siasatan dan penguatkuasaan) ini,” katanya.
Setiausaha Agungnya Hamzah Zainudin semalam dilaporkan berkata parti itu melahirkan rasa kesal terhadap tindak-tanduk kerajaan Pakatan Harapan dan Barisan Nasional yang menjadikan agensi di bawah pemerintahannya sebagai alat untuk mencapai matlamat politik mereka.
Semalam, Ketua Pesuruhjaya SPRM Azam Baki dilaporkan mengesahkan SPRM telah membekukan akaun milik Bersatu bagi tujuan membantu siasatan ke atas wang yang disyaki daripada hasil haram.
Mengenai siasatan terhadap Bersatu, Perdana Menteri berkata terdapat laporan dibuat kepada Polis Diraja Malaysia (PDRM) dan SPRM tentang penggunaan wang oleh parti itu.
Selain itu, Anwar yang juga Menteri Kewangan mendapati wujud projek-projek tanpa tender yang menelan belanja terlalu tinggi sewaktu negara melaksanakan Perintah Kawalan Pergerakan (PKP).
Memberi contoh projek di bawah Program Jana Ekonomi Pemerkasaan Kontraktor Bumiputera Berwibawa (JanaWibawa) dan tebatan banjir, Anwar berkata beliau mendapati kos projek itu adalah terlalu tinggi.
Projek JanaWibawa diperkenal bagi mempercepatkan pelaksanaan projek untuk merancakkan ekonomi negara semasa dan pascapandemik Covid-19.
Anwar berkata pimpinan Bersatu perlu menjelaskan bagaimana wang lebih RM300 juta boleh diperoleh oleh parti itu dalam masa yang singkat.
“Harus pimpinan parti sekiranya mereka benar bersih seperti yang diceritakan, dia kena jelaskan kepada badan penyiasat mengapa dalam masa singkat begitu boleh mengumpul wang begitu banyak, dari sumber mana dan kepada siapa.
“(Perkara itu) kemudian akan dibawa ke Peguam Negara mengikut proses, lebih daripada itu saya tidak tahu. Apa nak ditegaskan oleh kami dalam pimpinan Kerajaan Perpaduan adalah arahan siasatan untuk semua tidak terkecuali sama ada parti kerajaan atau pembangkang,” katanya.
Ditanya mengenai gesaan supaya PKR turut mendedahkan akaun parti itu, Anwar yang juga Presiden PKR berkata parti itu tidak mempunyai masalah untuk berbuat demikian sekiranya diminta oleh SPRM.
“(SPRM) boleh semak mana-mana parti, Bersatu tidak dedahkan akaun tetapi didedahkan oleh penyiasat.
"Saya tiada masalah dan akaun (PKR) diaudit dan dihantar ke Jabatan Pendaftaran Pertubuhan (RoS) mengikut jadual ditetapkan tahunan,” katanya.
Semalam, Marzuki Mohamad yang merupakan bekas ketua setiausaha sulit kepada perdana menteri kelapan Muhyiddin Yassin menggesa PKR dan DAP mendedahkan akaunnya termasuk akaun amanah yang dipegang bagi pihak parti itu.
Anwar menegaskan yang Kerajaan Perpaduan pimpinannya menekankan untuk terus melaksanakan tata kelola yang baik dalam pentadbirannya.


Perutusan khas PM pukul 6 petang ini

Perdana Menteri Muhyiddin Yassin dijadual menyampaikan perutusan khas mengenai situasi semasa COVID-19, petang ini.Muhyiddin akan menyampaikan perutusan itu dari kediamannya dan disiarkan secara langsung menerusi beberapa saluran televisyen termasuk  Bernama TV dan Radio Televisyen Malaysia (RTM) pada 6 petang.Perkara itu dikongsikan Muhyiddin dalam laman Facebook rasminya hari ini.Perdana menteri kini sedang menjalani kuarantin kendiri selama 14 hari  di kediamannya.Langkah itu diambil beliau selepas Menteri di Jabatan Perdana Menteri (Hal Ehwal Agama) Zulkifli Mohamad Al-Bakri yang hadir pada Mesyuarat Khas Majlis Keselamatan Negara yang dipengerusikan Muhyiddin Sabtu lepas, disahkan positif Covid-19 semalam.Zulkifli kini dirawat di sebuah hospital di Seremban.


Muhyiddin didakwa 6 tuduhan salah guna kuasa, terima wang haram

Bekas perdana menteri Muhyiddin Yassin hari ini didakwa di Mahkamah Sesyen Kuala Lumpur atas empat pertuduhan menggunakan kedudukannya untuk suapan berjumlah RM232.5 juta bagi parti Bersatu dan dua pertuduhan menerima wang hasil aktiviti haram RM195 juta.
Muhyiddin, 75, yang memakai sut biru gelap, mengaku tidak bersalah selepas pertuduhan terhadapnya dibacakan di hadapan Hakim Azura Alwi.
“Saya mengaku tidak bersalah dan mohon dibicarakan,” kata Muhyiddin.
Mengikut pertuduhan pertama dan kedua, Muhyiddin didakwa sebagai Perdana Menteri Malaysia dan Presiden Bersatu menggunakan kedudukannya untuk menerima suapan RM200 juta daripada Bukhary Equity Sdn Bhd dan RM1 juta daripada Nepturis Sdn Bhd, bagi parti Bersatu.
Bagi pertuduhan ketiga dan keempat pula, beliau didakwa sebagai perdana menteri dan presiden parti itu menggunakan kedudukannya untuk satu suapan, iaitu wang berjumlah RM19.5  juta daripada Mamfor Sdn Bhd dan RM12 juta daripada Azman Yusoff bagi parti berkenaan.
Ahli Parlimen Pagoh itu didakwa melakukan kesemua kesalahan itu di Pejabat Perdana Menteri, Blok Utama, Bangunan Perdana Putra, Pusat Pentadbiran Kerajaan Persekutuan di Putrajaya, antara 1 Mac 2020 dan 20 Ogos 2021.
Pertuduhan dikemukakan mengikut Seksyen 23(1) Akta Suruhanjaya Pencegahan Rasuah Malaysia 2009 yang boleh dihukum di bawah Seksyen 24(1) akta sama.
Seksyen tersebut memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan tersebut dapat dinilai atau berbentuk wang, atau RM10,000 mengikut mana-mana yang lebih tinggi, jika sabit kesalahan.
Selain itu, Muhyiddin juga didakwa atas dua pertuduhan iaitu sebagai presiden Bersatu menerima wang hasil daripada aktiviti haram berjumlah RM195 juta daripada Bukhary Equity Sdn Bhd yang dimasukkan ke dalam akaun CIMB Bank milik parti berkenaan.
Kesalahan itu didakwa dilakukan di CIMB Bank Cawangan Menara KL, Jalan Stesen Sentral, di Kuala Lumpur, antara 25 Februari 2021 dan 16 Julai 2021 serta 8 Februari dan 8 Julai 2022.
Pertuduhan dikemukakan mengikut Seksyen 4(1)(b) dibaca bersama seksyen 87(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum di bawah Seksyen 4(1) akta sama.
Seksyen itu memperuntukkan hukuman penjara maksimum 15 tahun dan juga boleh didenda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta, yang mana lebih tinggi, jika sabit kesalahan.
Pendakwaan dikendalikan Peguam Cara Negara Ahmad Terrirudin Mohd Salleh, Timbalan Pendakwa Raya Faridz Gohim Abdullah dan Wan Shaharuddin Wan Ladin manakala Muhyiddin diwakili peguam K.Kumaraendran, Rosli Dahlan dan Takiyuddin Hassan.


Kes harian lepasi 2,800 jangkitan

Malaysia mencatat 2,897 kes baru Covid-19 hari ini menjadikan kes keseluruhan sebanyak 2,746,833 jangkitan.3,434 pesakit juga direkodkan sembuh, menjadikan jumlah keseluruhan pesakit sembuh sebanyak 2,673,084.Dalam pada itu, kes yang memerlukan rawatan di unit rawatan rapi (ICU) adalah sebanyak 302 kes di mana 244 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 169 kes di mana 94 adalah kes Covid-19.Dari 2,897 kes harian yang dilaporkan pada hari ini, 50 kes (1.5%) adalah daripada Kategori Tiga, Empat, dan Lima, dan 2,847 kes (98.5%) lagi adalah terdiri daripada Kategori Satu dan Dua.


Berkumpul di majlis pengebumian cetus kluster di Sabah

Aktiviti berkumpul beramai-ramai dalam majlis pengebumian di Kampung Nasakot, Ranau, telah mencetuskan kluster melibatkan 32 kes jangkitan Covid-19 setakat semalam.Menteri Kerajaan Tempatan dan Perumahan Masidi Manjun berkata kes indeks bagi kluster jenis komuniti itu merupakan seorang wanita berusia 40 tahun yang dikesan positif semasa saringan prakemasukan wad di Hospital Ranau pada 20 Ogos lepas.“Pada 12 Ogos kes indeks mula menunjukkan gejala demam, selesema, hilang deria rasa dan bau, bagaimanapun tanpa mengendahkan simptom itu, pada 14 Ogos kes indeks telah menghadiri majlis pengebumian ahli keluarga.“Majlis itu berlanjutan selama tujuh hari bersama hampir keseluruhan penduduk Kampung Nasakot. Perkumpulan beramai-ramai semasa majlis pengebumian ini mencetus penularan wabak dalam komuniti Kampung Nasakot dan Kampung Tanid di Mukim Malinsau,” kata jurucakap Covd-19 Sabah itu menerusi sebuah kenyataan.Masidi berkata satu lagi kluster direkodkan hari ini, iaitu kluster Sawit Jeroco di Lahad Datu, yang merupakan kluster tempat kerja membabitkan 58 kes positif sehingga hari ini.“Kes indeks adalah pekerja kilang lelaki berusia 27 tahun yang disahkan positif Covid-19 di klinik swasta pada 26 Ogos selepas bergejala. Kebanyakan kes adalah dalam kalangan bukan warganegara yang masih belum menerima vaksin dan punca jangkitan masih dalam siasatan,” katanya.Masidi berkata 2,594 kes baru positif Covid-19 direkodkan di Sabah semalam menjadikan jumlah kumulatif sebanyak 147,843 kes, manakala 2,551 orang sembuh menjadikan jumlah kumulatif pulih 114,929 orang dan seramai 4,896 pesakit sedang menerima rawatan.


China tamatkan latihan ketenteraan di sekitar Taiwan

China menamatkan latihan ketenteraan selama tiga hari di sekitar Taiwan semalam dengan mengatakan mereka telah menguji keupayaan ketenteraan bersepadu di bawah situasi pertempuran sebenar, setelah mengamalkan serangan tepat dan menyekat pulau yang dianggap Beijing sebagai miliknya.
Taiwan memberi maklum balas kepada pengumuman Beijing dengan mengatakan ia "tidak akan pernah mengendurkan" usahanya untuk mengukuhkan kesediaan tempur dan akan memantau rapi pasukan peluru berpandu China dan pergerakan kapal pengangkut pesawat Shandong.
Beijing memulakan latihan pada Sabtu selepas Presiden Taiwan Tsai Ing-wen kembali ke Taipei mengadakan pertemuan dengan Speaker Dewan Perwakilan Amerika Syarikat (AS) Kevin McCarthy di Los Angeles.
China tidak pernah terlepas daripada menggunakan kekerasan untuk membawa pulau yang ditadbir secara demokrasi itu di bawah kawalan Beijing.
Kerajaan Taiwan dengan tegas mempertikaikan dakwaan China dan mengecam latihan tersebut.
Tentera China berkata ia telah "berjaya menyelesaikan" latihan dan "menguji secara menyeluruh" keupayaan beberapa unit di bawah situasi pertempuran sebenar.
"Tentera berada dalam keadaan bersedia untuk bertempur sepanjang masa dan boleh bertempur pada bila-bila masa, dengan tegas memusnahkan sebarang bentuk pemisahan kemerdekaan Taiwan dan campur tangan asing," kata Komando Timur Tentera Pembebasan Rakyat (PLA) dalam satu kenyataan.
Televisyen negara China semalam berkata, pesawat, termasuk pengebom H-6 bersenjatakan peluru berpandu hidup dan kapal perang mengadakan latihan untuk 'membentuk situasi sekatan merangkumi pulau berbilang arah'.
Komando Timur berkata, Shandong juga mengambil bahagian dalam rondaan tempur dan ia menunjukkan pesawat pejuang berlepas dari dek kapal pengangkut pesawat.
Taiwan menjejak Shandong sejak minggu lalu di Lautan Pasifik.
Kementerian pertahanan Taiwan, berkata setakat jam 10 pagi Isnin, ia melihat 12 kapal China dan 91 pesawat tentera di sekitar pulau itu, termasuk pesawat pejuang J-15 yang berpangkalan di kapal induk yang diterbangkan dari Shandong.


Makan malam keluarga, ziarah dibenarkan dalam sambutan Tahun Baru Cina

Putrajaya hari ini mengumumkan prosedur operasi standard (SOP) bagi sambutan Tahun Baru Cina 2022 yang lebih longgar berbanding tahun lepas termasuk berkaitan kebenaran acara makan keluarga (family reunion dinner) dan aktiviti ziarah.Menteri Perpaduan Negara Halimah Mohamed Sadique berkata acara makan keluarga pada 31 Januari ini dibenarkan bersama ahli keluarga dan saudara-mara, tidak seperti tahun lepas dihadkan hanya 15 ahli keluarga yang tinggal dalam jarak 10km radius.Beliau berkata penganjuran rumah terbuka bagi perayaan itu bagaimanapun tidak dibenarkan tetapi resepsi Tahun Baru Cina dibenarkan melibatkan individu yang mendapat jemputan sahaja dengan 50% kapasiti ruang.Halimah berkata resepsi yang dianjurkan syarikat atau persatuan perlu dilakukan di dalam dewan atau restoran dan bukan di tempat terbuka serta sesi majlis tidak boleh dibuat secara berterusan seperti rumah terbuka.“Resepsi hanya bagi mereka yang dijemput sahaja boleh hadir dan selepas habis aktiviti makan, tiada pusingan kedua,” katanya dalam sidang media mengenai SOP Sambutan Tahun Baru Cina 2022 bersama Menteri Pengangkutan Wee Ka Siong hari ini.Halimah berkata upacara sembahyang di rumah ibadat selain Islam pada 1 dan 2 Februari adalah dibenarkan dengan mengikut SOP Pelan Pemulihan Negara Fasa Empat, selain sembahyang khas “Hokkien Clan” pada 8 dan 9 Februari serta aktiviti keagamaan di halaman rumah masing-masing pada waktu malam.Sembahyang Chap Goh Mei di rumah ibadat pada 15 Februari juga dibenarkan mengikut SOP Pelan Pemulihan Negara Fasa Empat, katanya.Halimah berkata turut dibenarkan adalah persembahan tarian singa, naga dan harimau yang tertakluk kepada SOP industri kreatif.“SOP disediakan demi keselamatan masyarakat dan penganut,” katanya yang berharap perayaan itu disambut dengan kemeriahan dalam suasana selamat.Sementara itu, Wee berkata SOP sambutan Tahun Baru Cina kali ini lebih longgar tidak seperti tahun lepas yang hanya disambut di rumah.“SOP ini telah dibincangkan dengan teliti dalam tiga kali perbincangan melibatkan pelbagai pihak berkepentingan,” katanya.Wee yang juga presiden MCA berkata parti itu akan menganjurkan resepsi Tahun Baru Cina tahun ini tetapi hanya melibatkan jemputan yang terhad.Maklumat lanjut berhubung resepsi itu akan diumumkan Setiausaha Agung MCA Chong Sin Woon, katanya serta menambah MCA akan mematuhi SOP untuk memberikan contoh yang baik pada resepsi itu.


Resolusi 16/18 tangani agenda penghinaan terhadap Islam

Seorang pelampau sayap kanan Denmark-Sweden yang terkenal menyebarkan kebencian anti Islam, Rasmus Paludan membakar senaskhah Al-Quran di hadapan kedutaan Turkiye di Stockholm pada 21 Januari di bawah perlindungan polis Sweden.
Satu lagi insiden melibatkan mushaf Al-Qur’an yang dikoyak oleh Edwin Wagensveld, seorang ekstremis berhaluan kanan anti Islam berlaku pada 22 Januari di The Hague.
Kedua-dua insiden tersebut bukan sahaja mendapat kecaman daripada umat Islam di seluruh dunia, malah ramai pemimpin bukan Islam turut menyatakan bantahan mereka terhadap tindakan provokatif dan Islamofobia itu.
Tetapi hakikat yang tersembunyi ialah sebahagian besar masyarakat Eropah, termasuk banyak suara yang dominan di Sweden, telah mempertahankan tindakan-tindakan keji tersebut dengan alasan untuk menegakkan hak kebebasan berekspresi.
Di peringkat akar umbi masyarakat banyak negara majoriti Islam, protes yang berterusan menyebarkan kecaman terhadap penjenayah tersebut tanpa menyelesaikan masalah secara tuntas.
Sesetengah pemimpin negara pula mencadangkan perlu diadakan dialog secara berkesan untuk memastikan mereka yang secara berterusan bertindak di luar batas norma kemanusiaan diberikan pencerahan tentang pelbagai salah faham yang mengakibatkan mereka melakukan tindakan kebencian terhadap Islam.
Namun hakikatnya masyarakat dunia buntu dalam mencari kaedah penyelesaian terbaik yang dapat digunakan untuk menghentikan kebobrokan tindakan kebencian terhadap agama ini.
Apa yang berlaku ternyata merupakan pengulangan masalah kehilangan toleransi terhadap agama, xenofobia, diskriminasi dan keganasan yang semakin meningkat.
Jika tidak ditangani segera melalui tindakan berkesan dan bersepadu, insiden yang dianggap sesetengah pihak sebagai terpencil berisiko untuk bertukar menjadi sikap dan tindakan normal yang tersebar di kalangan masyarakat, khususnya di kalangan generasi muda yang semakin peka dengan isu-isu semasa melalui sifat ganas dan tidak terkawal media sosial.
Pandemik Covid-19 juga menyerlahkan sentimen dan tindakan Islamofobia, dan terbukti daripada lonjakan tajam dalam ucapan kebencian dan jenayah kebencian terhadap minoriti Islam, termasuk kempen fitnah yang dirancang untuk menempelkan label umat Islam sebagai penyebar virus maut.
Selain itu, gelombang pasang surut populisme, perkauman, dan ultra-nasionalisme menyemarakkan permusuhan terhadap Islam dan umat Islam, ketika wakil-wakil Negara dan pegawai kerajaan memburuk-burukkan Islam dan umat Islam dengan mengaitkan mereka secara palsu dengan keganasan dan ekstremisme untuk kepentingan politik.
Segmen tertentu media arus perdana, badan pemikir dan ahli akademik muncul sebagai pengampu untuk ideologi xenofobia dan pengecualian tersebut. Platform media sosial yang tidak dikawal juga meningkatkan stereotaip negatif dan stigmatisasi terhadap individu dan masyarakat Islam.
Susulan kejadian penghinaan Islam yang berlaku baru-baru ini, beberapa penyataan sikap oleh pemimpin politik, NGO dan golongan agamawan dikeluarkan, selain demonstrasi untuk membantah kebiadaban rakyat kedua negara Eropah yang dianjurkan NGO dan parti politik tempatan.
Kerajaan juga memanggil duta negara berkenaan untuk menyatakan protes negara secara rasmi, namun tindakan tersebut dijangka tidak mencetuskan rasa kekesalan terhadap insiden yang menguris hati umat Islam di seluruh dunia.
Pada hakikatnya, Malaysia sebagai salah satu negara anggota OIC dan kini menganggotai Majlis Hak Asasi Manusia perlu segera memulakan dan memimpin gerakan strategik secara besar-besaran.
Ini bertujuan menyeru penggunaan resolusi Majlis Hak Asasi Manusia Pertubuhan Bangsa Bersatu (UNHRC) yang terkenal bertajuk "Memerangi sikap tidak bertoleransi, stereotaip negatif dan stigmatisasi, dan diskriminasi, hasutan kepada keganasan dan keganasan terhadap, orang berdasarkan agama atau kepercayaan".
Resolusi ini boleh dilaksanakan terhadap negara-negara yang sengaja membiarkan perbuatan menghina agama berlaku di depan mata mereka tanpa sebarang tindakan diambil untuk menghentikan perbuatan seumpama itu.
Sehingga ke saat ini, Resolusi 16/18 yang pertama kali diterima pakai secara konsensus pada 24 Mac 2011, kekal sebagai dokumen unik dalam menghuraikan pelan tindakan lapan perkara yang dipersetujui secara sejagat untuk memerangi masalah sikap tidak bertoleransi terhadap agama, xenofobia, diskriminasi dan keganasan yang semakin meningkat.
Sejak 2011, penerimaan persetujuan resolusi di Perhimpunan Agung PBB dan UNHRC menunjukkan masyarakat antarabangsa bersepakat menentang sikap melampau ini.
Sebagai mekanisme pelaksanaan resolusi 16/18, Proses Istanbul berfungsi sebagai platform yang berguna untuk memperdalam dialog, meningkatkan persefahaman bersama dan berkongsi amalan terbaik di kalangan negara, masyarakat sivil dan pihak berkepentingan lain yang berkaitan.
Dalam konteks kedua-dua insiden yang baru berlaku ini, ternyata telah berlaku pelanggaran resolusi yang sepatutnya menjadi asas untuk tindakan lebih tegas terhadap negara-negara Eropah yang merestui tindakan anggota masyarakatnya menghina Islam melalui pembakaran dan pengoyakan kitab suci Islam.
Kejadian pembakaran al-Qur’an sebagai salah satu bentuk pelanggaran hak asasi manusia umat Islam memberi kita peluang untuk melihat bagaimana Resolusi 16/18 dapat berperanan dalam membendung sikap tidak bertoleransi agama, ketaksuban dan keganasan.
Dalam hal ini, Malaysia perlu secara tegas menyatakan kekesalan kepada PBB dan UNHRC kerana kelewatan bertindak menangani kelaziman sifat Islamofobia yang sistemik dan sistematik di seluruh dunia, terutamanya selepas 9/11, meningkatkan undang-undang, dasar dan amalan negara yang diskriminasi, yang menyasarkan Islam disebabkan oleh minoriti, pada individu, komuniti dan peringkat institusi.
Insiden di Sweden jelas membuktikan betapa pihak berkuasa sesebuah negara yang anti Islam itu boleh terlibat mempertahankan dan menyebarkan sikap kebencian terhadap sesuatu agama.
Malaysia juga perlu menggesa ahli dan pemerhati Majlis Hak Asasi Manusia, mekanisme hak asasi manusia PBB, masyarakat sivil dan pihak berkepentingan lain yang berkaitan untuk terus mengoptimumkan usaha bagi pelaksanaan penuh dan berkesan Pelan Tindakan 16/18.
Secara khususnya, Malaysia boleh menggesa agar OIC mengemukakan suatu usul khas kepada UNHRC agar pelanggaran resolusi 16/18 oleh kedua-dua Denmark dan Sweden dikutuk oleh semua negara anggota PBB.
Selain itu, usul tersebut juga perlu mendesak agar perkara 5(f) di dalam resolusi tersebut yang menyeru langkah untuk menjenayahkan hasutan kepada keganasan yang akan berlaku berdasarkan agama atau kepercayaan dilaksanakan segera di dalam semua negara anggota PBB.
Selain kedua-dua inti pati usul ini, mungkin sudah sampai masanya untuk negara anggota PBB melalui UNHRC untuk mendesak tindakan yang lebih berat, termasuk sekatan dagangan pada tahap tertentu terhadap negara-negara yang tidak mengendahkan aksi rakyat mereka yang melakukan perkara menghina agama atau yang turut terlibat melindungi penjenayah tersebut daripada sebarang tindakan undang-undang.
Pada hakikatnya, hak untuk kebebasan bersuara dan pendapat bukanlah mutlak dan tidak juga memberi lesen kepada sesiapa pun untuk sengaja memprovokasi dan menyakiti sentimen berbilion-bilion umat Islam.
Dengan mengoptimumkan resolusi 16/18, tindakan tegas dan berani dapat dilakukan demi memastikan semangat resolusi untuk "Memerangi sikap tidak bertoleransi, stereotaip negatif dan stigmatisasi, dan diskriminasi, hasutan kepada keganasan dan keganasan terhadap, orang berdasarkan agama atau kepercayaan" dapat direalisasikan secara berkesan dan menyeluruh, demi menjamin keamanan dan kesejahteraan dunia.
Azril Mohd Amin adalah ketua pegawai eksekutif Institut Masa Depan Malaysia (Masa).
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


KKM disaran tingkat tahap keselamatan data MySejahtera, MyVAS

Kementerian Kesihatan (KKM) disaran supaya menjalankan penilaian tahap keselamatan aplikasi MySejahtera dan MyVAS secara keseluruhan serta mempertingkatkan tahap keselamatan bagi menjamin keselamatan sistem dan data.
Menurut Laporan Ketua Audit Negara (LKAN) 2021 Siri 2 yang dikeluarkan hari ini, langkah itu bagi mengatasi kelemahan pengurusan akaun pengguna bagi urusan pentadbiran dan data serta keselamatan data yang boleh mendatangkan risiko penyalahgunaan akaun dan kebolehpercayaan data diragui.
Laporan itu antaranya mendedahkan satu akaun Super Admin telah memuat turun tiga juta maklumat penerima vaksin daripada aplikasi MySejahtera dengan menggunakan pelbagai alamat protokol Internet (IP).
“KKM hendaklah memastikan pengurusan akaun bagi aplikasi MySejahtera dan MyVAS dilaksanakan mengikut Dasar Keselamatan teknologi informasi dan komunikasi (ICT) kementerian yang berkuat kuasa.
“KKM hendaklah melaksanakan housekeeping data bagi memastikan data sentiasa tersedia, lengkap dan boleh dipercayai,” menurut laporan itu.
Antara kelemahan lain disenaraikan dalam laporan itu adalah sebanyak 3.89 juta rekod dimuat naik melebihi satu hari selepas tarikh individu divaksin, 1.12 juta kali serangan untuk memecah masuk aplikasi MySejahtera mulai 27 Oktober 2021 dan 28,735 rekod vaksinasi menunjukkan individu menerima vaksin selepas PPV ditutup.
Laporan itu juga mendedahkan 1,657 individu mempunyai lebih daripada satu MySJ ID, 1,543 individu mempunyai antara dua hingga tujuh akaun melibatkan 3,108 MySJ ID berstatus aktif dan disahkan identitinya serta telah menerima vaksin.
“Agensi perlu merujuk kepada pihak Kementerian Kewangan bagi perolehan atau pembayaran yang mendesak dan bersifat segera bagi mengelakkan sebarang perlanggaran peraturan yang berkuat kuasa,” menurut laporan itu.


Jualan tiket VTL Malaysia-Singapura dibuka semula

Penjualan tiket bas dan penerbangan bagi inisiatif Laluan Perjalanan Lengkap Vaksin (VTL) antara Malaysia dan Singapura yang digantung sementara sejak 23 Disember lepas, dibuka semula berkuat kuasa hari ini.Menteri Kesihatan Khairy Jamaluddin berkata kuota tiket bas dan penerbangan yang dijual dikurangkan 50% daripada kapasiti sedia ada.“Bagaimanapun, penumpang yang telah membeli tiket bagi tarikh perjalanan selepas 20 Januari 2022 (iaitu) sebelum pengumuman penggantungan jualan tiket dibuat, mereka dibenarkan meneruskan perjalanan menggunakan inisiatif VTL mengikut kuota ditetapkan sebelum ini,” katanya dalam kenyataan hari ini.Menurut Khairy, keputusan untuk membuka semula penjualan tiket bagi inisiatif VTL darat dan udara itu dibuat hasil penilaian risiko yang dilaksanakan berdasarkan situasi semasa Covid-19 di kedua-dua negara.Pada 23 Disember lepas, Malaysia dan Singapura menggantung sementara penjualan tiket VTL udara dan darat hingga 20 Januari susulan ancaman varian Omicron Covid-19.Khairy berkata garis masa mengenai peningkatan kuota jualan tiket VTL laluan darat dan udara bergantung kepada penilaian risiko dari semasa ke semasa secara berterusan oleh Kementerian Kesihatan (KKM) berdasarkan situasi Covid-19 di kedua-dua negara.Selain itu, beliau mengingatkan pengembara yang menggunakan platform VTL Malaysia-Singapura supaya melaksanakan ujian pantas antigen (RTK-Ag) (kendiri) pada hari kedua, keempat, dan keenam selepas ketibaan atau RTK-Ag (profesional) pada hari ketiga dan kelima selepas ketibaan.Katanya, langkah tersebut selaras pengumuman KKM sebelum ini berhubung tindakan pengukuhan kepada langkah-langkah pencegahan Covid-19 dan kawalan sedia ada bagi pengembara dari luar negara termasuk yang tiba di pintu masuk antarabangsa Malaysia melalui inisiatif VTL.“KKM menyarankan semua pengembara supaya bertanggungjawab dan sentiasa mematuhi arahan serta prosedur operasi standard (SOP) yang ditetapkan.“Lakukan ujian pengesanan Covid-19 mengikut ketetapan yang digariskan bagi mengetahui status risiko diri sendiri dan seterusnya mampu mengurangkan risiko jangkitan kepada individu lain,” katanya.Khairy berkata saranan itu bagi memastikan perjalanan rentas sempadan melibatkan VTL Malaysia-Singapura dapat terus dilaksanakan dengan selamat.


‘Kelesuan pandemik’ faktor sikap tidak acuh kepada SOP Covid-19

Sudah setahun musibah koronavirus melanda dunia, namun harapan untuk menyaksikan wabak ini segera hilang di muka bumi masih belum menampakkan sinar.Kes positif Covid-19 di Malaysia juga tidak susut dan masyarakat pula seolah-olah sudah keletihan dengan kehidupan norma baru sehingga culas pematuhan prosedur operasi standard (SOP).Mungkinkan mereka sudah berasa kebal terhadap jangkitan, atau sudah terlalu “penat” sehingga tidak endah lagi dengan SOP?Pengarah Perubatan Klinik Pakar Kesihatan Universiti Sains Islam Malaysia (USIM) Mohd Radzniwan A Rashid berkata “kelesuan pandemik” mungkin menjadi antara faktor menyumbang kepada pengabaian dan sikap tidak acuh individu terhadap pematuhan SOP bagi membendung penularan pandemik Covid-19.“Kelesuan berkenaan didorong oleh beberapa fasa pelaksanaan Perintah Kawalan Pergerakan (PKP) yang dilaksanakan kerajaan sejak Mac tahun lepas. Jika kita melihat kepada PKP pertama dahulu, rakyat rata-rata bersemangat dan bersama-sama berganding bahu dengan kerajaan bagi membendung penularan Covid-19 dan kita berjaya melandaikan keluk kes jangkitan wabak tersebut.“Namun sejak September tahun lepas ditambah dengan kebenaran merentas negeri serta Pilihan Raya Negeri (PRN) Sabah, kes positif Covid-19 kian bertambah. Ini membuatkan rakyat mula letih dan berfikir bila pandemik ini akan berakhir,” katanya kepada Bernama baru-baru ini.Pada 16 Januari, Malaysia pertama kali merekodkan kes harian tertinggi iaitu 4,029 kes sejak pandemik itu melanda negara.Sehingga semalam, kes kebolehjangkitan direkodkan adalah 42,814 kes manakala jumlah kematian akibat wabak itu sebanyak 660.Pada suatu ketika Malaysia berjaya melandaikan keluk jangkitan namun trend angka kes jangkitan tempatan saban hari kini menunjukkan situasi menggerunkan menuntut persoalanan – apa yang tidak kena dengan strategi kita mencegah penularan koronavirus yang boleh membawa maut ini?Mengupas persoalan, pensyarah perubatan di Fakulti Sains Perubatan dan Kesihatan USIM itu berkata kelemahan kawalan kendiri adalah faktor utama menyumbang kepada peningkatan kes jangkitan tempatan.“Sekarang ini, ada mengikut SOP dan ada yang tidak. Mengapa? Ini adalah kerana ‘kelesuan pandemik’ yang menyebabkan mereka leka dan tidak berwaspada meskipun saban hari kerap diingatkan supaya menjaga penjarakan fizikal, kerap membasuh tangan dan memakai pelitup muka.Meskipun diakui video-video menggerunkan memaparkan keadaan individu dijangkiti tersebar luas di media sosial ketika PKP pertama, banyak membantu meningkatkan kesedaran awam tentang bahaya Covid-19, namun kini ia tidak lagi memberi kesan.Radzniwan berkata peningkatan kes positif kebelakangan ini antara lain berpunca daripada kelekaan masyarakat tentang bahaya Covid-19, berbanding ketika awal pandemik.Katanya semasa peringkat awal PKP dilaksanakan secara ketat pada Mac tahun lepas, rakyat tertunggu-tunggu perkembangan situasi semasa Covid-19, selain mendapat maklumat dan video yang diperoleh di media sosial sehingga mencetuskan rasa bimbang untuk keluar.“Namun kini kerana berasa selesa dengan persekitaran semasa, ada yang beranggapan mereka sentiasa selamat dan tidak akan dijangkiti, mereka alpa. Kegusaran kita adalah kita tidak tahu siapa yang positif memandangkan ada tidak bergejala… ini harus kita bimbangkan,” katanya.Pakar Perunding Kanan Psikiatri Universiti Malaya (UM) Amer Siddiq Amer Nordin yang senada dengan Radzniwan bersetuju faktor “kepenatan” orang ramai mematuhi SOP, selain ada pihak tertentu yang tidak menunjukkan pematuhan SOP menyebabkan wujud sikap tidak acuh dalam kalangan masyarakat.Menjawab persoalan seakan wujud undang-undang berbeza antara rakyat dan pemimpin, Naib Presiden Kongres Persatuan Akademik Malaysia (MAAC) Ridhuan Tee Abdullah berkata rakyat perlu bijak dan tidak terikut dengan sikap yang tidak boleh dicontohi.“Kenapa rakyat mesti ikut pemimpin yang tidak boleh dicontohi? Rakyat perlu cerdik dalam memahami slogan ‘Kita Jaga Kita’. Pemimpin politik hari ini tidak boleh dicontohi selagi mana mereka tidak ada integriti,” katanya dan bersetuju tindakan berat sebelah yang diambil pihak berkuasa turut menyumbang kepada faktor peningkatan kes secara mendadak.“Sebab itu, undang-undang tidak boleh pilih kasih walaupun terhadap pemimpin… salah tetap salah, termasuk jika yang melakukan itu adalah menteri. Jika rakyat saja yang kena, akhirnya nanti rakyat sudah tidak percaya kepada undang-undang dan keadaan akan jadi lebih buruk,” katanya.Beliau berkata Covid-19 hanya dapat dikawal sekiranya pemimpin dan rakyat berganding bahu mematuhi SOP ditetapkan.“Isunya sekarang pemimpin terlalu berpolitik. Wabak tidak kenal pemimpin atau siapa pun dan berapa ramai menteri dan pemimpin kena Covid-19? Pemimpin sebegini tidak boleh dicontohi atau diikuti,” katanya.


AirAsia batal kenaikan fi daftar masuk selepas campur tangan Mavcom

Fi daftar masuk (check-in) di kaunter AirAsia yang dilapor akan meningkat kepada RM100 bermula 1 Mac 2022 dikembalikan semula kepada kadar asal iaitu RM20 bagi penerbangan domestik manakala RM30 untuk penerbangan Antarabangsa selepas heboh di media sosial.Ketua Pegawai Eksekutif Gabungan Persatuan-Persatuan Pengguna Malaysia (Fomca), Saravanan Thambirajah berkata, fi tersebut kembali kepada kadar asal selepas ia tidak mendapat kelulusan Suruhanjaya Penerbangan Malaysia (Mavcom).Terdahulu, semakan MalaysiaNow mendapati kenaikan fi tersebut mula heboh pada 22 Februari lalu apabila orang ramai memuat naik tangkapan skrin soalan lazim (FAQ) AirAsia bahagian fi daftar masuk di media sosial.Hebahan itu sekali gus menimbulkan kemarahan orang ramai yang merasakan kenaikan tersebut sebagai tindakan yang tidak wajar dan terlalu tinggi.Bagaimanapun, pemeriksaan lanjut di laman sesawang syarikat penerbangan tambang murah itu pada 25 Februari mendapati kadar fi itu sudah kembali kepada sebelumnya.Tangkap layar fi daftar masuk yang berubah daripada laman sesawang AirAsia pada 22 Februari.Saravanan berkata, semakan yang dilakukan pihaknya mendapati tujuan kenaikan fi tersebut adalah disebabkan Covid-19 selain ingin menggalakkan pengguna melakukan pendaftaran secara dalam talian, kiosk atau aplikasi AirAsia.Tambah beliau, pihaknya turut mendapati kenaikan itu dilakukan tanpa kebenaran Mavcom yang kini dipercayai sedang melakukan siasatan terhadap perkara berkenaan.“Kami dimaklumkan menerusi aduan pengguna dalam media sosial Fomca, selain dokumen menunjukkan kenaikan bayaran fi kepada RM100 yang dihebahkan dalam platform tersebut,” katanya kepada MalaysiaNow.“Pemeriksaan yang dilakukan Fomca menerusi ‘insider’ mendapati Mavcom kini sedang siasat dan AirAsia dijangka akan membuat keterangan berhubung perkara ini dalam masa terdekat.“Sekiranya dakwaan mengenai AirAsia benar bahawa mereka ingin naikkan kadar fi kepada RM100, Fomca menggesa supaya Mavcom melakukan siasatan menyeluruh dan ambil tindakan sewajarnya.”Ketika dihubungi MalaysiaNow, Mavcom mengesahkan pihaknya telah meminta AirAsia untuk mengkaji semula “keputusan mengejut” syarikat itu untuk menaikkan fi bayaran di kaunter daftar masuk.Suruhanjaya itu turut berkata AirAsia turut meminta AirAsia memberi penjelasan mengenai keputusan tersebut.AirAsia ketika dihubungi MalaysiaNow, turut meminta orang ramai merujuk kepada pautan FAQ syarikat tersebut berhubung kadar fi pendaftaran masuk di kaunter.“Terima kasih kerana mengutarakan perkara ini. Ini adalah kadar pendafataran https://support.airasia.com/s/article/counter-check-in-fee?language=en_GB,” katanya kepada MalaysiaNow


Petisyen untuk ambil tindakan undang-undang terhadap AirAsia dilancarkan

Satu petisyen bagi mengumpulkan penumpang yang tidak berpuas hati bagi mengambil tindakan undang-undang terhadap syarikat penerbangan tambang murah AirAsia mendapat sambutan dalam talian, di mana beberapa penumpang menyuarakan kekesalan di mana pembatalan penerbangan menjejaskan rancangan perjalanan mereka.Petisyen di laman sesawang change.org bertajuk “AirAsia class action lawsuit for losses due to cancellations and changes of flights”, dilancarkan sejak dua minggu lalu sudah menarik lebih 700 tandatangan setakat tengah hari tadi.“Dengan ramai penumpang membuat prabayar bagi perbelanjaan bukan penerbangan mereka, menyebabkan kerugian wang ekoran pembatalan perjalanan dan penjadualan semula penerbangan,” katanya.“Kebanyakannya tidak dibayar balik atau terpaksa berdepan pelbagai kesukaran sebelum boleh menerima sebahagian daripaada bayaran tiket itu. Mengambil kita kerugian daripada perbelanjaan perjalanan bukan penerbangan di samping bayaran tiket penerbangan, maka AirAsia sewajarnya bertanggungjawab akibat kerugian tersebut.”AirAsia hari ini menegaskan pihaknya komited untuk menyelesaikan permintaan bayaran balik tiket yang dibatalkan akibat pandemik Covid-19.Syarikat itu juga mendakwa mereka sudah menyelesaikan hampir 99% daripada pertanyaan pelanggan berkenaan bayaran balik dan akan berusaha untuk menyelesaikan baki 0.8% dalam masa terdekat.AirAsia adalah salah satu syarikat penerbangan yang dikecam hebat sepanjang musim perayaan baru-baru ini kerana penangguhan jadual penerbangan dan penjadualan semula penerbangan sehingga mencetuskan kemarahan ramai penumpang.Penumpang yang tidak berpuas hati juga turut mendesak syarikat penerbangan itu untuk membayar balik tiket penerbangan yang dibatalkan sejak dua tahun pandemik melanda negara.Memberi maklum balas terhadap petisyen itu, Syeikh Mohd Syamil Mansor berkata dia menempah enam penerbangan dengan AirAsia sejak pandemik, di mana dua daripadanya dibatalkan sementara empat lagi dijadualkan semula.“(Ini menyebabkan) gangguan terhadap rancangan perjalanan saya, selain meyebabkan saya kerugian kerana sudah membayar tempat bermalam di destinasi yang saya hendak pergi.“Saya tak dapat bayaran balik secara tunai bagi penerbangan yang dibatalkan, hanya dapat akaun kredit yang mana baru-baru ini ditukar kepada baucar perjalanan yang dihadkan untuk penerbangan tertentu,” katanya.Dalam pada itu, Stacy Ng berkata hampir 80% rancangan perjalanannya terpaksa ditukar, sementara Adam Mohd Ali berkata beliau masih menunggu untuk mendapat bayaran balik bagi tiket penerbangan yang dibatalkan pada 2019.Pada 8 Jun, MalaysiaNow melaporkan penumpang AirAsia masih menunggu bayaran balik daripada syarikat itu dan merancang untuk mengadakan protes di ibu pejabatnya di Sepang, Selangor minggu depan.“Kami terpaksa memilih cara ini memandangkan syarikat penerbangan dan pihak berkuasa seolah-olah tidak mengendahkan aduan yang dibuat,” kata Teerathpal Singh yang merupakan antara penumpang yang bakal hadir protes tersebut.


TV Pendidikan dalam kenangan

Akhirnya kementerian pendidikan melancarkan DidikTV setelah hampir setahun keadaan pembelajaran sekolah-sekolah negara ini berada dalam keadaan tidak menentu akibat Perintah Kawalan Pergerakan (PKP) bagi membendung Covid-19.Reaksi spontan bagi menghadapi keadaan itu adalah membangun sistem pembelajaran dalam talian, seperti mana yang dilakukan di seluruh dunia.Tentunya masalah yang dihadapi ialah kekurangan peranti dan liputan internet yang tidak menyeluruh dan tidak memuaskan.Maka kembali menggunakan televisyen adalah satu langkah perlu.DidikTV mengambil alih saluran NTV7 yang berada di bawah Media Prima.Selama ini NTV7 menjadi saluran untuk penonton kaum Cina.Tetapi apabila ia dijadikan DidikTV, banyak orang melahirkan rasa nostalgia terhadap NTV7 yang asal.Perasaan ini dilahirkan melalui media sosial.Pada awalnya, NTV7 berdiri sendiri dan tidak berada di bawah Media Prima.Ia bermula sebagai televisyen dari Sarawak.Dengan slogan “feel good channel” (saluran berasa seronok), ia menjadi televisyen keempat bagi rakyat Malaysia.Pada masa itu, dengan adanya MetroTV yang juga berdiri sendiri, Malaysia memiliki dua saluran televisyen kerajaan dan tiga stesen swasta yang berasingan.Tetapi kemudiannya semua televisyen ini duduk di bawah Media Prima dengan TV9 yang dikhaskan sebagai saluran agama.Tidak ada lagi televisyen swasta yang independen, di luar Media Prima.Tetapi bagi saya, perkembangan mengenai DidiktV ini membawa nostalgia pada TV Pendidikan.Andai kata TV Pendidikan masih ada sebagai televisyen kerajaan, tentu tidak perlu bersusah payah menubuhkan DidikTV.TV Pendidikan dengan serta-merta boleh digunakan bagi pembelajaran apabila sekolah ditutup akibat PKP.Nostalgia saya terhadap TV Pendidikan adalah ketika ia mula dilancarkan pada tahun 1972.Ketika itu saya berada di tingkatan satu dan bersekolah di High School Batu Pahat, Johor.Masa itu perubahan sedang berlaku terhadap pendidikan sains dan matematik.Matematik Moden diperkenalkan dan ia lebih menarik dan bersifat futuristik berbanding mata pelajaran sebelumnya.Mata pelajaran sains yang dikenali sebagai General Science atau Sains Am digantikan dengan Nuffield Science yang berasal dari Scotland.Mata pelajaran untuk ini dikenali sebagai Integrated Science atau Sains Panduan yang lebih menekankan kepada praktikal.Jadi, TV Pendidikan menyiarkan pengajaran mata pelajaran sains yang baru ini.Ia menggunakan saluran TV2.Pada masa itu siaran TV2 hanya disiarkan pada waktu malam.TV1 memulakan siaran pada pukul 3.00 petang.Maka, TV Pendidikan boleh menggunakan saluran TV2 pada waktu siang.Ketika itu saya amat teringin untuk menonton TV Pendidikan.Tetapi masalahnya pada masa itu, di kampung saya, bukan sahaja tiada televisyen tetapi bekalan elektrik pun belum masuk.Maka saya mengayuh basikal ke pekan Bukit Pasir untuk menonton TV Pendidikan.Dengan jasa baik seorang datuk saudara saya, beliau mengizinkan saya menonton TV Pendidikan di rumahnya.Sedikit sebanyak saya dapat memahami konsep-konsep sains melalui TV Pendidikan.Televisyen menjadi alat bantu mengajar yang penting dan berkesan.Pusat operasi TV Pendidikan berada di sebuah bangunan bersebelahan bangunan Dewan Tunku Abdul Rahman yang juga menempatkan Balai Seni Lukis Negara di Jalan Ampang Kuala Lumpur.Kini ia telah menjadi Pusat Pelancongan Malaysia atau Matic.TV Pendidikan terletak di bawah bahagian teknologi kementerian pendidikan.Ia kemudian berpindah ke sebuah kompleks bangunan di Bukit Damansara, tidak jauh dari Pusat Sains Negara.Pada tahun 1990-an ketika negara sibuk dengan pembangunan teknologi maklumat, Bahagian Teknologi ini menjadi pusat bagi membangunkan Smart School atau Sekolah Bestari di negara ini.Oleh kerana terlibat dalam projek mengemukakan cadangan kandungan daripada pihak swasta untuk Smart School, maka saya seringkali berulang alik ke bahagian ini.Dengan melndengar taklimat dan meneliti kertas cadangan yang tebal mengenai Smart School, saya pasti banyak kerja dan perahan otak yang dikeluarkan untuk menjayakan projek Smart School.Sememangnya Smart School menggunakan pengajaran dalam talian tetapi lebih penting ialah perubahan sikap, minda dan pendekatan terhadap ilmu pengetahuan dan pembelajaran.Daripada berasaskan buku, anjakan minda yang dikemukakan adalah untuk menggunakan multimedia.Projek ini amat berinspirasi dan futurisrik.Smart School ini jauh lebih besar daripada TV Pendidikan.Walaupun syarikat di mana saya bekerja mencurah banyak belanja untuk kandungan Smart School tetapi kami gagal untuk mendapatkan projek itu.Konsortium yang berjaya ialah yang duiketuai oleh Telekom Malaysia.Sungguhpun banyak belanja dan masa yang dikeluarkan untuk Smart School, ia hanya tinggal dalam lipatan sejarah pendidikan.Apa yang saya dapat tahu kemudian ialah Korea Selatan menjayakan program Smart School mereka.Adalah dilaporkan bahawa mereka mengambil Smart School yang dibangunkan Malaysia.Apabila TV2 mahu menggunakan keseluruhan hari siangnya untuk siaran, maka TV Pendidikan perlu mencari saluran baru.Maka rancangannya ialah TV Pendidikan diambil alih oleh MegaTV, sebuah stesyen televisyen kabel pertama di negara ini.MegaTV milik Media Prima menjadi saingan pada Astro yang ketika itu baru muncul sebagai stesyen televisyen satelit pertama negara ini.Tetapi belum sempat persaingan berlangsung, MegaTV ditutup.Astro pun mengambil alih TV Pendidikan.Saya berasa kurang selesa dengan perkembangan itu.TV Pendidikan yang sebelum itu disiarkan melalui televisyen kerajaan dan dapat ditonton secara percuma dan boleh ditonton oleh sesiapa saja  berubah menjadi sesuatu yang komersial.Hanya pelanggan televisyen satelit boleh menonton TV Pendidikan.Sekolah-sekolah yang mahu menontin TV Pendidikan perlu melanggan rangkaian itu.Negara ini sebenarnya mengikut perkembangan semasa dalam membangun sistem teknologi pendidikannya.Sebelum adanya TV Pendidikan, Malaysia mempunyai program pembelajaran melalui radio.Ia bernama Siaran Radio ke Sekolah-sekolah  yang disiarkan melalui Rangkaian Nasional Radio Malaysia pada setiap hari sekolah.Muzik pembukaan siaran adalah lagu instrumental Lenggang Mak Limah.Pada tahun 1970 dan 1971, ketika itu saya berada di darjah lima dan darjah enam, program ini menjadi suatu saluran untuk menambah ilmu pengetahuan.Apa yang menjadi tarikan pada saya adalah perkara-perkara yang bukan menjadi kandungan mata pelajaran di sekolah.Salah satu pelajaran dalam program ini ialah muzik.Di sekolah saya tidak ada mata pelajaran muzik.Tetapi melalui radio pendidikan ini, saya diperkenalkan dengan muzik klasik.Daripadanya saya mengenali Mozart dan Beethoven.Satu persembahan yang terus menjadi ingatan saya ialah Hang Tuah Overture.Selain itu, Siaran Radio ke Sekolah-sekolah ini menyiarkan lakonan-lakonan suara mengikut mata pelajaran sejarah dan sastera.Antaranya ialah lakonan pelayaran Ferdinand Magellan mengelilingi dunia.Bagi pelajaran sastera, ia menyiarkan lakonan dari novel Pending Permata oleh Shamus frazier dengan pembukaannya disiarkan lagu instrumental The Good, the bad and The Ugly.Daripada teks sastera tingkatan lima, program ini menyiarkan lakonan dari novel Atheis karya Achdiat K Mihardja.Radio pendidikan memperkayakan khazanah ilmu pengetahuan yang tersimpan sepanjang hayat saya.Sekarang untuk mendapan ilmu pengetahuan adalah jauh lebih mudah.Tentulah diharapkan supaya kemajuan teknologi membangun generasi yang lebih progresif dari segi minda berbanding dahulu, dan bukan sebaliknya.


KKM tidak bercadang laksana vaksin campuran, kata Noor Hisham

Kementerian kesihatan (KKM) tidak bercadang untuk melaksanakan pemberian dua jenis vaksin Covid-19 kepada seorang penerima berikutan tiada data kukuh mengenai kaedah itu.Ketua Pengarah Kesihatan Dr Noor Hisham Abdullah berkata setakat ini, Bahagian Regulatori Farmasi Negara (NPRA) juga tidak menerima sebarang data, laporan atau bukti daripada syarikat pembuat vaksin mengenai kaedah campuran vaksin yang berjaya mengawal jangkitan Covid-19.“Kita masih memerhatikan keadaan ini (campuran vaksin) kalau ada keperluan untuk melaksanakannya. Buat masa ini, tiada keperluan lagi.“Terutama kalau campur vaksin barat dan timur contoh seperti Pfizer, AstraZeneca dan Sinovac, tiada bukti lagi ia berjaya, ” katanya dalam sidang media khas semalam.Beliau berkata KKM tidak boleh mengesyorkan kaedah itu jika tiada bukti kerana perlu memastikan pemberian vaksin yang selamat kepada orang ramai.“Jika ada kajian baru, kita boleh nasihatkan sama ada boleh campur vaksin atau tidak,” katanya.Terdahulu, media melaporkan Thailand bakal memberikan vaksin Covid-19 jenis AstraZeneca sebagai suntikan dos kedua kepada individu yang menerima Sinovac sebagai dos pertama, yang merupakan sebahagian daripada strategi imunisasi negara itu.Dr Noor Hisham juga berkata kadar vaksinasi negara perlu ditingkatkan sehingga ke tahap 40% bagi mengurangkan atau melandaikan kes baru jangkitan Covid-19.Beliau berkata ia perlu dilaksanakan segera kerana pada masa ini, Malaysia berada dalam tempoh kritikal susulan jangkitan kes yang meningkat kepada lima angka.Katanya kadar vaksinasi yang tinggi juga mampu mengelakkan jumlah kematian tinggi seperti di United Kingdom iaitu satu kematian bagi setiap 50 orang pada Januari ketika penduduknya tidak divaksinasi.“Setelah divaksinasi, angka kematian adalah satu bagi setiap 1,000 orang dan ada juga penurunan kemasukan ke hospital.“Penting bagi kita mendapatkan vaksin sekarang bagi mengurangkan kemasukan ke hospital dan ICU (Unit Rawatan Rapi),” katanya sambil menambah setakat ini, kadar vaksinasi negara ialah 11.3%.Dr Noor Hisham berkata pemberian vaksin juga terbukti dapat mengurangkan kesan teruk dijangkiti Covid-19.Beliau berkata selepas enam minggu pelaksanaan Program Imunisasi Covid-19 Kebangsaan fasa dua iaitu melibatkan warga emas, komorbid dan orang kurang upaya, didapati kemasukan ke wad bagi pesakit 60 tahun dan ke atas semakin berkurangan.“Sebaliknya, peningkatan kita lihat pada usia muda dan mereka yang belum divaksin,” katanya.


Khairy sahkan tidak bertanding di Rembau, beri laluan kepada Tok Mat

Ahli Parlimen Rembau, Khairy Jamaluddin mengesahkan beliau tidak akan mempertahankan kerusi Parlimen Rembau pada Pilihan Raya Umum Ke-15 (PRU15).
Khairy yang juga menteri kesihatan berkata ia berikutan beliau telah diminta untuk memberikan laluan kepada Timbalan Presiden Umno Mohamad Hasan yang berhasrat untuk bertanding di kerusi berkenaan.
“Oleh kerana beliau (Mohamad) adalah ketua Umno Bahagian Rembau dan saya timbalan kepada beliau. Jadi beliau telah minta saya cari tempat lain la sebab dia kata dia nak bertanding di Rembau.
“Saya tidak ada halangan,” katanya pada sidang media selepas merasmikan penutupan Minggu Kesedaran Pendermaan Organ Peringkat Kebangsaan 2022 di Kuala Lumpur semalam.
Ditanya kerusi Parlimen yang mungkin diintai pada PRU15, penyandang kerusi Parlimen Rembau sejak 2008 itu berkata beliau tidak mempunyai persediaan atau idea untuk mencuba nasib di mana-mana kawasan Parlimen lain setakat ini.
“Saya tidak tahu kawasan lain. Saya berpolitik di Rembau lebih 20 tahun dan hampir 15 tahun saya jadi ahli Parlimen Rembau. Sekarang saya kena berusaha sekiranya ada kawasan yang sanggup menerima saya. Atau senario terburuk, saya tidak bertanding tapi tiada masalah bagi saya,” katanya.
Sebagai orang parti, bekas Ketua Pemuda Umno itu berkata beliau akan mengikut apa sahaja keputusan pucuk pimpinan Umno dan Barisan Nasional (BN) berhubung calon PRU15 dan kerusi yang perlu ditandinginya.


Bekas jurubank persoal gabenor BNM berhubung kenaikan OPR

Gabenor Bank Negara (BNM) Nor Shamsiah Yunus dipersoal selepas mempertahankan tindakan institusi itu dalam menaikkan kadar dasar semalaman (OPR) sebanyak 25 mata baru-baru ini, menjadikannya 3% dan menghampiri kadar pra-Covid-19 pada 3.25%.
Dalam satu surat yang disiarkan media, Nor Shamsiah berkata dasar monetari BNM bersifat “pre-emptive”, dan bukannya pra-matang.
"Ia memerlukan peningkatan OPR yang lebih besar dan lebih laju untuk menurunkan inflasi setelah dilaksanakan seperti yang dapat dilihat di negara lain," katanya.
Beliau merujuk kepada beberapa dakwaan tentang pertumbuhan ekonomi dan beban kepada peminjam akibat peningkatan OPR baru-baru ini.
Inflasi pada suku pertama tahun ini secara purata berada pada tahap 3.6%, berbanding 3.9% pada suku lepas.
Namun bekas jurubank Bank Islam, Muhammad Zahid Abdul Aziz daripada Gerakan Keadilan Monetari (MMJ) berkata, kaedah menggerakkan ekonomi seperti itu boleh disifatkan sebagai tindak balas berlebihan.
"Sejak bila syarikat membuat keputusan berdasarkan kadar faedah? Ada sesiapa pernah tergesa-gesa membuat pinjaman untuk syarikat mereka ketika kadar faedah rendah?" katanya kepada MalaysiaNow.
Zahid berkata, peningkatan kadar faedah akan menyebabkan syarikat membuang pekerja dan seterusnya mengurangkan kadar penggunaan.
"Mengapa kita tidak endah cara 'membunuh' inflasi dengan lebih cepat, iaitu menyalurkan wang kepada ekonomi sebenar?
“Kerana ia tidak digemari oleh bank."
BNM sebelum ini menaikkan OPR beberapa kali setelah menurunkannya ke tahap paling rendah iaitu 1.75% dalam sejarah pada 2020, ketika negara dilanda pandemik Covid-19.
Bekas menteri kewangan, Lim Guan Eng mengkritik kenaikan OPR baru-baru ini dengan menyatakan ia hanya menguntungkan sektor perbankan.
Bagaimanapun keputusan BNM baru-baru ini dipertahankan oleh Perdana Menteri Anwar Ibrahim.
Katanya, ia dibuat bagi memastikan ekonomi sihat dan berkembang.
Menurut Zahid yang juga pakar dalam kewangan Islam, sistem kewangan direka untuk mengutamakan kepentingan pemilik bank sehingga menjejaskan negara dan rakyat.
"Ketidakfahaman ekonomi oleh pemimpin politik dari kedua-dua belah blok politik (mengenai sistem itu) sangat menyedihkan," katanya.
Nor Shamsiah juga berkata nilai ringgit berbanding mata wang lain ditentukan oleh pasaran.
Pada ketika ini, pergerakan dolar Amerika Syarikat (AS) menjadi faktor utama yang memberi kesan kepada ringgit.
Ahli Parlimen Pasir Gudang Hassan Karim turut mahu Nor Shamsiah memberi penjelasan mengenai penurunan ringgit dan tidak memberikan “kenyataan gula-gula”.
Katanya, Nor Shamsiah dan pasukannya perlu menasihati perdana menteri dan Kabinet bagi menyelamatkan ekonomi serta kewangan negara.
Bagi Zahid, ringgit tiada kaitan dengan OPR.
“Turun naik bergantung kepada permintaan kepada ringgit oleh orang luar.
“Juga sama ada kita banyak mengeksport barangan, menarik ramai pelancong atau berdepan dengan spekulator," katanya.


Pesakit Covid Kategori 1, 2A tidak perlu ke CAC, kata KP kesihatan

Individu yang positif Covid-19 dalam Kategori Satu dan Dua A serta tidak berisiko tinggi, tidak perlu hadir ke Pusat Penilaian Covid-19 (CAC) namun, harus melakukan pemantauan kesihatan kendiri dengan melengkapkan peralatan penilaian di rumah (HAT) menerusi aplikasi MySejahtera.Ketua Pengarah Kesihatan Dr Noor Hisham Abdullah dalam catatan Facebooknya hari ini berkata khidmat pesanan ringkas (SMS) atau panggilan daripada perkhidmatan rakaman suara automatik (panggilan robot) akan diterima jika mereka belum atau tidak menjalankan pemantauan kendiri secara harian.Beliau berkata, individu yang positif bagi kategori 2B dan ke atas (sama ada berisiko tinggi atau tidak) atau mengalami simptom yang semakin teruk, dikehendaki hadir ke CAC atau hospital berhampiran untuk pemeriksaan lanjut tanpa menunggu panggilan telefon daripada CAC.Kategori Satu Covid-19 ialah tiada gejala, kategori Dua A Covid-19 iaitu sakit tekak atau selesema tanpa demam atau sesak nafas, batuk tanpa demam atau sesak nafas, hilang deria rasa tetapi masih mempunyai selera makan, hilang deria bau, cirit birit dua kali atau kurang dalam 24 jam, loya dan muntah, keletihan tetapi masih boleh melakukan aktiviti harian, sakit otot tetapi masih boleh melakukan aktiviti harian.Sementara kategori 2B adalah individu yang mengalami demam berpanjangan dua hari dan lebih atau baru demam, kesukaran bernafas apabila melakukan aktiviti, sakit dada, hilang selera makan, berasa letih terutamanya semasa melakukan aktiviti harian atau semasa baru bangun dari tidur, perlu berjalan dengan bantuan, gelaja semakin teruk (batuk,loya, muntah atau cirit birit), tahap kesedaran berkurangan dan juga semakin kurang kencing dalam masa 24 jam.“Individu yang perlu menghadiri CAC terdekat untuk penilaian lanjut akan dimaklumkan melalui MySejahtera atau dihubungi oleh CAC melalui SMS atau panggilan telefon.“Tempoh pengasingan (pengasingan) bagi individu positif Covid-19 yang tidak bergejala dan telah selesai vaksinasi ialah tujuh hari, manakala tempoh pengasingan bagi individu positif Covid-19, vaksinasi bergejala dan tidak lengkap atau tiada vaksin adalah selama 10 hari,” katanya.Dr Noor Hisham turut mengingatkan orang ramai agar terus mematuhi saranan dan nasihat kesihatan termasuk TRIIS (Trace, Report, Isolate, Inform, and, Seek) sebelum menghadiri aktiviti sosial atau jika bergejala dan dapatkan ujian Covid-19 dengan segera jika mereka mempunyai simptom.


Mangsa banjir enggan tinggalkan rumah di Taman Sri Muda

Di Taman Sri Muda, Shah Alam, ramai penduduk yang terjejas enggan meninggalkan rumah walaupun air masih tinggi di kawasan mereka sejak empat hari lalu.Tinjauan MalaysiaNow mendapati penduduk keluar dari rumah hanya untuk mendapatkan bekalan makanan dari pusat agihan bantuan berdekatan.Seorang penduduk yang dikenali sebagai Safwan berkata hampir separuh penduduk di kawasan itu mengambil keputusan untuk tidak meninggalkan rumah kerana yakin tahap ketinggian air yang naik akan turun dalam masa terdekat.“Saya ada anak kecil, jadi lepas dua hari terkandas di rumah, saya putuskan untuk tinggalkan rumah bersama isteri,” katanya.“Banyak bot penyelamat di sini, terutamanya semalam.“Orang luar cuba usahakan yang terbaik untuk keluarkan kami semua.”Penduduk Sri Muda yang terjejas akibat banjir bimbang rumah mereka dipecah masuk jika ditinggalkan.Antara yang berkeras untuk tidak tinggalkan rumah adalah ibu mertuanya yang enggan tinggalkan rumah walau bekalan elektrik dan air terganggu di kawasan itu.Selepas dipujuk, akhirnya Safwan beralah dan membenarkan ibu mertuanya untuk kekal berada di rumah bersama keluarga pengasuhnya.Ketika ini, apa yang mampu dia lakukan adalah menunggu di pintu masuk kawasan perumahan Seksyen 25 bersama pihak berkuasa yang dikerahkan bertugas di kawasan itu.Dia berharap penduduk yang berada di rumah akan turut bersetuju berpindah keluar dari rumah mereka yang ditenggelami banjir demi keselamatan diri masing-masing.“Bomba kata pada saya tadi yang mereka mungkin akan lepaskan air dari empangan berhampiran, jadi banjir gelombang kedua mungkin akan berlaku” katanya.Seorang lagi penduduk yang bercakap kepada MalaysiaNow mengatakan mereka yang memilih untuk terus berada di rumah masing-masing bimbang jika dipecah masuk sekiranya meninggalkannya.Dia juga berkata lebih mudah untuk melakukan kerja pembersihan jika mereka terus berada di rumah.Bagaimanapun, ia bukanlah pilihan mudah.Selain kekurangan bekalan elektrik dan air bersih, liputan komunikasi telefon juga turut terganggu sejak tiga hari lalu.Sebahagian penduduk turut dilihat meninggalkan rumah untuk mencari kawasan terdekat yang membolehkan mereka mengecas telefon dan mendapatkan liputan telefon yang lebih baik untuk berhubung dengan keluarga dan kawan-kawan.Selepas mengecas telefon, mereka akan kembali ke rumah menunggu air banjir surut.Setakat 1 tengah hari tadi, ketinggian air banjir di beberapa kawasan masih pada paras lutut.Pihak berkuasa yang bertugas di kawasan itu sejak Sabtu mengatakan mereka tidak boleh memaksa penduduk untuk meninggalkan rumah.Apa yang boleh mereka lakukan adalah berharap lebih ramai yang sanggup untuk dipindahkan dari kawasan yang terjejas.


Indikator nilai ambang kes baru PPN ditukar selepas 40% rakyat divaksin, kata Zafrul

Indikator nilai ambang kes baru Covid-19 yang ditetapkan dalam Pelan Pemulihan Negara (PPN) mungkin akan ditukar dengan nilai ambang yang lebih sesuai mengikut perkembangan dan situasi semasa negara.Menteri Penyelaras Pelan Pemulihan Negara Tengku Zafrul Aziz berkata pihaknya membentangkan cadangan kepada Majlis Keselamatan Negara (MKN) supaya nilai ambang kes baru itu ditukar kepada nilai keseriusan kes mengikut kategori ataupun kes kematian.“PPN ini dinamik, sekiranya kes menurun dan hanya kes bergejala ringan, jumlah kes baru ini bukan lagi nilai ambang yang sesuai, kita akan lihat kapasiti kes di ICU (Unit Rawatan Rapi) dan kadar kematian.“Perkara ini sedang dibincangkan kementerian kesihatan bagi menukar kepada nilai ambang lebih sesuai terutamanya di fasa ketiga apabila kita berjaya memberikan vaksin kepada 40% penduduk dewasa negara,” katanya dalam rancangan Agenda Awani di Kuala Lumpur malam tadi.Zafrul yang juga menteri kewangan berkata cadangan perubahan itu dibuat berdasarkan contoh di negara lain seperti di United Kingdom yang merekodkan penurunan secara mendadak kes Covid-19 bergejala dan kemasukan ke hospital selepas lebih 40% penduduknya lengkap divaksinasi.“Oleh itu, apabila 40% rakyat kita mendapat vaksinasi penuh, kita akan minta Majlis Pemulihan Negara (MPN) pertimbangkan perkara ini.“Bagaimanapun pertimbangannya adalah tertakluk kepada pakar-pakar yang berkaitan,” katanya.Terdahulu, Zafrul dalam kenyataannya semalam, berkata MPN bersetuju untuk menjemput parti pembangkang iaitu Pakatan Harapan, Warisan dan Pejuang serta wakil dari kerajaan negeri Sabah dan Sarawak sebagai ahli anggotanya.Selain itu katanya MPN menjemput pakar-pakar daripada pelbagai latar belakang termasuk ahli perniagaan Tony Fernandes, penasihat Star Media Group Wong Chun Wai dan pakar penyakit berjangkit Dr Adeeba Kamarulzaman.Sementara itu, Zafrul berkata penyertaan ahli daripada pelbagai latar belakang tersebut akan membantu MPN membuat keputusan paling tepat dan akan memberi impak positif dari segi perbincangan serta idea.Katanya ia juga akan bagi menjamin ketelusan serta memastikan proses semak dan imbang dapat dilakukan sepanjang masa.


Trump saman bekas peguam Michael Cohen sebanyak AS$500 juta

Donald Trump memfailkan saman terhadap bekas peguam peribadinya Michael Cohen, yang berkemungkinan akan menjadi saksi utama dalam kes jenayah dihadapi bekas presiden Amerika Syarikat (AS) itu di New York.
Saman itu difailkan di Mahkamah Daerah Florida, bagi menuntut AS$500 juta (RM2.2 bilion) daripada Cohen kerana didakwa melanggar ketetapan khas peguam-pelanggan dan perjanjian kerahsiaan.
Cohen adalah antara saksi yang memberi keterangan di hadapan juri besar yang akhirnya membuat pertuduhan ke atas Trump, menjadikannya bekas presiden AS pertama menghadapi tuduhan jenayah.
Trump didakwa atas 34 pertuduhan jenayah memalsukan rekod perniagaan berkaitan pembayaran wang sebagai dorongan “menutup mulut” kepada pelakon filem lucah Stormy Daniels.
Cohen berkata beliau mengatur pembayaran AS$130,000 sebagai dorongan kepada pelakon tersebut supaya berdiam diri berhubung kesnya pada 2006.
Trump bagaimanapun mengaku tidak bersalah terhadap pertuduhan di Mahkamah Manhattan pada 4 April lalu.
Dalam tuntutan mahkamahnya, Trump menuduh Cohen "menyebarkan fakta palsu" mengenainya dan mendakwa telah “mencalarkan reputasinya”.
"Tindakan tidak wajar dan secara berterusan oleh (Cohen) telah melampaui batas dan membiarkan (Trump) tidak mempunyai alternatif selain untuk mendapatkan penyelesaian undang-undang," kata saman itu.
Trump menuntut perbicaraan dan pampasan ganti rugi dan punitif lebih AS$500 juta.
Bekas hartawan hartanah berusia 76 tahun itu terlibat dalam pelbagai tindakan undang-undang sejak beberapa dekad lalu dan mempunyai sejarah menyerang lawannya di mahkamah.
Cohen, 56, dijangka menjadi saksi utama bagi pihak pendakwaan jika kes jenayah terhadap Trump di Manhattan dibicarakan.
Beliau telah mengakui membayar Daniels bagi pihak Trump dan dijatuhi hukuman penjara tiga tahun atas pelbagai kesalahan jenayah, termasuk kes membayar wang “menutup mulut” dan pengelakan cukai.
Trump telah menafikan sebarang salah laku dan mendakwa beliau adalah mangsa "pemburuan musuh" politik oleh peguam Manhattan, seorang ahli Demokrat, yang bertujuan untuk menggagalkan kempen pilihan raya presiden beliau pada 2024.